Gadu e pai den sama di e suku en anga den hii ati | Wakititolen\n„Wan sama di e dini Gadu mu biibi taki a de tuutuu. A mu biibi tu taki ai pai den sama di e suku en anga den hii ati.”—HEBREWSAMA 11:6.\nSINGI: 85, 134\nFa u du sabi taki Yehofa e pai den sama di e dini en?\nFa Yehofa belesi a foluku fi en aini den ten di pasa?\nFa Yehofa e pai u?\n1, 2. (a) San lobi e du anga a biibi fu wan sama? (b) Sowtu akisi wi o luku?\nU DDA Yehofa paamisi taki, a o belesi den sama di e dini en anga den hii ati. Disi a wan fasi fa Yehofa e soi u taki a lobi u. Useefi lobi en ’fu di en fosi soi u taki a lobi u’ (1 Yohanisi 4:19). O moo u lobi Yehofa, o moo wi e biibi en. Wi e biibi taki a o du den sani di a paamisi den sama di lobi en tu.—Leisi Hebrewsama 11:6.\n2 Yehofa na a Gadu di e pai libisama. A sani ya, a wan fu den pelensipali sani di e soi fa Yehofa de. Neen meke efu u nai biibi taki Yehofa o pai den sama di e dini en anga den hii ati, da wi á poi taki wi e biibi tuutuu. Saide u sa taki a sani ya? Bika „biibi a te wan sama abi a fitoow taki den sani di ai howpu, o kon tuu” (Hebrewsama 11:1). Wan sama di e biibi sabi taki Gadu o pai den sama di e dini en anga den hii ati. Sowtu wini wi e fende fu di wi e biibi taki Gadu o pai u? Fa Yehofa pai den sama di be e dini en fosi anga den sama di e dini en aini a ten ya? Meke u luku den toli ya.\nYEHOFA PAAMISI TAKI A O BELESI DEN SAMA DI E DINI EN\n3. San Yehofa paamisi wi aini Maleyaki 3:10?\n3 Yehofa paamisi den sama di e dini en anga den hii ati taki a o pai den. A taki u mu gi en den moo bun sani di wi abi, da wi o si taki a o belesi u. A taki: „Gaantangi luku san mi o du. Wi o si fa mi o opo den doo fu hemel fu kandi belesi gi u enke alen. Mi o belesi u te enke u nai mankei nawan sani moo” (Maleyaki 3:10). Te wi e dini Yehofa anga u hii ati, da wi e soi taki wi e teke en fu bigi taki Yehofa kai u fu kon dini en.\n4. Saide u sa biibi a sani di Yesesi taki a Mateyesi 6:33?\n4 Yesesi paamisi den disipel fi en taki Gadu o holibaka gi den, efu den poti a Kownukondee a fesi. (Leisi Mateyesi 6:33.) A di Yesesi sabi taki te Gadu paamisi wan sani ai du en meke a taki a sani ya (Yesaya 55:11). Neen meke useefi ná abi fu feele. Efu u biibi Gadu anga u hii ati, a o du san a paamisi u. A paamisi u taki: „Mi ná o gwe fika i. Noiti mi o fika i wawan” (Hebrewsama 13:5). A sani di Yehofa paamisi u ya, e yeepi u fu biibi san Yesesi taki a Mateyesi 6:33.\nYesesi be taki den bakaman fi en be o fende wini fu den sani di den e du gi a Kownukondee (Luku paragraaf 5)\n5. Saide a fasi fa Yesesi piki Peitilisi e gi ala u taanga-sikin?\n5 Wan leisi Peitilisi be akisi Yesesi taki: „U gwe fika ala san u be abi, neen u kon waka ai baka. Sowtu paiman wi o fende?” (Mateyesi 19:27). Di Peitilisi akisi Yesesi a sani ya, Yesesi á bali en. Ma Yesesi taigi den disipel fi en taki, Gadu o pai den gi den sani di den du gi a Kownukondee. Aini a ten di e kon, den apostel anga wantu taa sama di holidoo, o tii anga Yesesi a hemel. Ma Yesesi be taki wi o fende wini aini a ten ya tu. A be taki: „Soseefi ala sama di gwe fika en osu, en baala, en sisa, en dda, en mma, en uman, en pikin, efuso ala san a abi, fu di a wani waka a mi baka, o fende den sani ya wan ondoo toon baka. A o fende teego libi tu” (Mateyesi 19:29). Ala den sama di e waka a Yesesi baka sa fende dda, mma, baala, sisa anga pikin aini a kemeente nownow. Den sani ya abi wini moo ala den sani di u fika fu a Kownukondee fu Gadu ede.\n„WAN ANKAA GI U LIBI”\n6. Saide Yehofa paamisi a foluku fi en taki a o pai den?\n6 A omen belesi wi e fende aini a ten ya, ma wi e angii fu fende moo aini a ten di e kon (1 Timotiyesi 4:8). Yehofa paamisi taki a o pai den sama di e dini en anga den hii ati. A sani ya e yeepi u fu holidoo, winsi sowtu tesi e miti u. Efu wi e biibi tuutuu taki Yehofa e „pai den sama di e suku en anga den hii ati” wi o holidoo.—Hebrewsama 11:6.\n7. Fa a howpu di wi abi de enke wan ankaa?\n7 Di Yesesi be e leli sama na a mongo, a be taki: „U mu poolo, u mu piisii, bika wi o fende wan gaan paiman a hemel. Bika a so sama be e du ogii anga den polofeiti di waka a u fesi” (Mateyesi 5:12). Son wan fu den sama di e dini Yehofa o fende wan paiman a hemel. Den taawan o libi fu teego aini wan paladeisi a goontapu ya. Disi a wan fu den sani di e gi u „piisii” (Psalm 37:11; Lukasi 18:30). Ala u sa abi wan howpu di „de enke wan ankaa”. Ai meke u taampu gingin aini a waaleiti (Hebrewsama 6:17-20). Leti enke fa wan ankaa e meke wan sipi tan a wan peesi te gaan winta e wai, a so a howpu fu wi e yeepi u fu holidoo. Ai gi u kaakiti fu wi á gi abaa te tesi e miti u.\nYehofa paamisi taki a o pai den sama di e dini en anga den hii ati. A sani ya e yeepi u fu holidoo, winsi sowtu tesi e miti u\n8. Fa a howpu di wi abi e yeepi u anga u booko-ede?\n8 A howpu fu u sa yeepi u te wi e booko wi ede anga wan sani. Leti enke fa wan deesi e yeepi i fu fii moo bun te i sikin e hati i, a so den sani di Gadu paamisi u, e yeepi u fu fii bun te wi abi booko-ede. A sabi di u sabi taki Yehofa o yeepi u te u fika den nowtu fu u gi en, e meke u fii bun (Psalm 55:22). U sa biibi taki Gadu poi ’du moo san wi e begi en efuso san wi e denki’ (Efeisesama 3:20). A ná enke fa wi e denki Yehofa o yeepi u, ma a o ’du moo san wi e denki’!\n9. San u mu du fu Yehofa belesi u?\n9 Efu u wani Yehofa pai wi, u mu biibi en anga u hii ati, da u du san a taki. Mosesi be taigi den Islayelisama taki: „Nawan fu u o pina, bika u Gadu Yehofa, o belesi u aini a kondee di Yehofa gi u fu tan. Ma a te wi e aliki u Gadu Yehofa anga te wi e du ala san mi taigi u tide fosi a o belesi u. Yehofa u Gadu o belesi u enke fa a paamisi” (Deitolonomi 15:4-6). Yu e biibi anga i hii ati taki Yehofa o belesi i efu yu á gwe fika en? Yu abi leti fu biibi a sani de.\nA YEHOFA BE E PAI DEN\n10, 11. Fa Yehofa pai Yowsefu?\n10 Wi e fende wini fu den sani di sikiifi aini Beibel. A omen toli de aini di e soi fa Yehofa seigi a foluku fi en aini a ten di pasa (Romesama 15:4). Yowsefu a wan fu den sama ya. En baala be seli en enke saafu. Baka dati a uman fi en basi lei gi en, neen den sooto en a Egepte. Ma Yehofa be fika en di a be de sitaafu-osu? Nono. Beibel taki: „Yehofa be de anga Yowsefu. A á gwe fika en, bika a be lobi en.” Beibel taki tu: „Yehofa be de anga Yowsefu. Yehofa be e meke ala san Yowsefu be e du, waka bun” (Genesesi 39:21, 23). Aini den taanga ten ya seefi, Yowsefu wakiti en Gadu fu yeepi en.\n11 Baka omen yali, neen Farao puu Yowsefu a sitaafu-osu. A saafu ya di be abi sakafasi, toon du fu tu tiiman fu Egepte (Genesesi 41:1, 37-43). Di Yowsefu anga en uman meke tu boi, a „kai a fosiwan Manase, bika a taki: ’Gadu meke mi feegete ala den sani di miti mi, a meke mi feegete a osu fu nda.’ A kai du fu tu manpikin Efrayim, bika a taki: ’Gadu meke mi meke pikin aini a kondee di mi be e pina’” (Genesesi 41:51, 52). Yehofa pai Yowsefu, fu di a dini en anga en hii ati. Boiti dati Yowsefu be man yeepi den Islayelisama anga den Egeptesama fu den á dede di a gaan angiiten be de. Yowsefu be sabi taki a Yehofa be pai en. A be sabi tu taki a Yehofa be belesi en.—Genesesi 45:5-9.\nYesesi be e piisii fu di a be fende a okasi fu santa a nen fu Gadu\n12. Fa Yesesi holidoo di tesi miti en?\n12 Di Yesesi Kelestesi holidoo di tesi be e miti en, Yehofa pai en. San yeepi Yesesi fu a á gwe fika Yehofa? Gadu Wowtu taki: „A di a be e pakisei a piisii di a be o piisii aini a ten di e kon, meke a be de kabakaba fu dede na a pina ponsu, winsi a be sabi taki a wan sen sani” (Hebrewsama 12:2). Yesesi be e piisii fu di a be fende a okasi fu santa a nen fu Gadu. Yehofa belesi Yesesi fu di a meke a sabi taki a be e piisii anga en. A gi Yesesi omen faantiwowtu tu. Beibel taki ’a go sidon a Gadu leti-ana’. A taki tu: „Gadu hei en moo fa a be de kaba. A gi en wan nen di bigi moo ala taa nen.”—Filipisama 2:9.\nYEHOFA NAI FEEGETE DEN SANI DI WI E DU GI EN\n13, 14. Fa Yehofa e si den sani di wi e du gi en?\n13 Yehofa e teke ala san wi e du gi en fu bigi. Ai fusutan fa wi e fii te wi e si enke wi á poi du son sani. Ai booko en ede anga u te wi e pakisei sowtu wooko wi o du efuso fa wi o solugu wi osufamii. Ai fusutan wi tu te wi á poi wooko gi en enke fosi moo, fu di u siki efuso fu di u lai polobelema. U sa biibi taki Yehofa e teke en fu bigi te wi e holidoo winsi fa u lai polobelema.—Leisi Hebrewsama 6:10, 11.\n14 Holi a pakisei tu taki Yehofa „na a sama di e aliki begi”. U sa biibi taki te u begi en, a o aliki u (Psalm 65:2). „A Dda di abi tyali-ati, a Gadu di e toosutu sama”, o gi u ala san wi abi fanowdu fu wi á gwe fika en. Son leisi a baala anga sisa ai koboloiki fu du a sani ya (2 Korentesama 1:3). Yehofa e piisii te wi e fii gi taawan. „A sama di e du bun gi den pootiman e leni Yehofa sani. A o pai a sama de fu den bun di a du” (Odo 19:17; Mateyesi 6:3, 4). Te wi e yeepi u baala anga sisa, da Yehofa e si a bun di wi e du enke a leni wi e leni en sani. A paamisi taki a o pai u.\nA O PAI WI NOWNOW, ANGA FU TEEGO\n15. Sowtu paiman yu e angii fu fende? (Luku a fowtow na a bigin.)\n15 Yesesi o gi salufu Kelesten „a kownu-ati fu leti-du” (2 Timotiyesi 4:7, 8). Ma a sani ya á wani taki a moo lobi den Kelesten ya. Miliyunmiliyun „taa sikapu” fu Yesesi, e angii fu libi fu teego aini wan paladeisi a goontapu ya. „Den o piisii fu a libi, bika ala sani o waka bun” aini a paladeisi.—Yohanisi 10:16; Psalm 37:11.\n16. Sowtu taanga-sikin wi e fende a 1 Yohanisi 3:19, 20?\n16 Son yuu wi e fii enke u nai wooko sai gi Yehofa. Boiti dati son leisi wi e akisi useefi efu Yehofa e piisii te ai si den sani di wi e du gi en. Kande wi e si enke wi á fiti fu Yehofa pai wi. Ma wi á mu feegete taki „Gadu bigi moo wi ati, a sabi ala sani”. (Leisi 1 Yohanisi 3:19, 20.) Te wi e dini Yehofa fu di u lobi en anga fu di u biibi taanga, u sa biibi taki a o pai wi, winsi wi e si enke den sani di wi e du gi en, a lawlaw sani.—Malikisi 12:41-44.\n17. San a wantu belesi di wi e fende nownow?\n17 Winsi fa wi e libi aini den lasiti dei fu a ogii goontapu fu Saatan, Yehofa e belesi en foluku ete. Ai leli u omen sani. Boiti dati, ai yeepi u fu wi anga ala den baala anga sisa a hii goontapu de koloku (Yesaya 54:13). Leti enke fa Yesesi be paamisi, Yehofa e belesi u nownow anga omen baala anga sisa a hii goontapu di de enke u famii (Malikisi 10:29, 30). Boiti dati, Gadu e yeepi den sama di e dini en anga den hii ati fu den fii bun, fu den de koloku anga fu den á booko den ede tumisi.—Filipisama 4:4-7.\n18, 19. Fa a foluku fu Yehofa e si a belesi di ai belesi den?\n18 A omen baala anga sisa a hii goontapu si fa Yehofa belesi den. Bianca di e tan a Doisilikondee a wan fu den sama ya. A taki: „Mi á sabi fa fu gi Yehofa daa fu a fasi fa ai yeepi mi, anga a fasi fa ai holibaka gi mi ala dei anga den booko-ede fu mi. A goontapu buuya nownow. Sama nai booko den ede anga taawan. Ma te mi e wooko makandaa anga Yehofa, mi e fii taki ai kibii mi. Te mi du wan sani gi en, ai belesi mi wan ondoo toon.”\n19 Paula wan sisa fu Kanada di abi 70 yali abi a takuu siki di den e kai spina bifida. A siki ya a te a sama baka bon opo. A taki winsi fa a á poi waka, tokuso a sani de nai tapu en fu wooko gi Yehofa. A taki: „Mi e peleiki a omen sowtu fasi. Mi e peleiki anga telefon efuso te mi miti wan sama. Mi abi wan pikin buku pe mi sikiifi wantu tekisi anga wantu sani di mi leisi aini den buku fu a olikanisâsi. Mi e leisi en te mi abi taanga-sikin fanowdu. Mi kai a buku ya ’A buku di e holi mi a libi’. Efu wi e poti pakisei a den sani di Yehofa paamisi u, u ná o booko wi ede tumisi. Ala yuu Yehofa de kabakaba fu yeepi u, winsi san e miti u.” Kande a ná denseefi sani di miti Bianca anga Paula e miti i. Ma tokuso, iseefi sa luku fa Yehofa yeepi i efuso fa a yeepi taa baala anga sisa. A omen wini yu o fende efu yu e poti pakisei a den fasi fa Yehofa e pai yu aini a ten ya, anga fa a o pai yu aini a ten di e kon.\n20. Sowtu wini wi o fende efu wi e meke moiti fu du san u poi gi Yehofa?\n20 Wi á mu feegete taki efu wi e begi Yehofa fayafaya, a o aliki den begi fu u. Holi a pakisei taki efu u „du san Gadu wani, wi o fende san a paamisi u” (Hebrewsama 10:35, 36). Neen meke u mu e meke moiti naamo fu u biibi taanga. U mu du san u poi gi Yehofa tu. A o pai wi fu den sani di wi e du!—Leisi Kolosesama 3:23, 24.


Fa a du kon taki Beibel de ete?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Deinsitongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Gatongo Georgiatongo Grikitongo Groenlandtongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hmong (wit) Hongariatongo Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaqchikel (Centraal) Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lambatongo Latfiatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Malagasitongo Maltatongo Mambwe-Lungutongo Mamtongo Masatektongo (Huwatala) Masedoniya-tongo Mauritius Kriorotongo Mayatongo Mbunda Misotongo Miyanmartongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tatartongo Tetun Dili Tiftongo Tigrinyatongo Tok Pisintongo Torkutongo Toyolabaltongo Tsongatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Vietnameisitongo Walisitongo Wayuunaikitongo Yapantongo Yorubatongo Zandetongo\nTide na a dei Beibel de ete. Kande iseefi abi wan Beibel tu di yu e leisi. Efi i abi wan Beibel di sikiifi soifili enke fa den fosi Beibel be de, da i ná abi fu feele taki den sani di yu e leisi a ná tuu. * Den sani di den koboloiki fu sikiifi Beibel a sani di e poli gawgaw. Da fa a du kon taki Beibel de ete? Saide a Beibel pelensipali so?\n„Nownow mi e biibi taki a Gadu gi wi a Beibel enke wan kado”\nA omen sama di sutudeli Beibel e si a Beibel enke fa a apostel Pawlesi be e si en. A sikiifi taki: „A Gadu seefi meke sama sikiifi ala den sani di de aini a buku fi en” (2 Timotiyesi 3:16). Den e biibi taki Beibel na a Wowtu fu Gadu, neen meke nawan sani á poi poli en. Gadu kibii en te enke tide. Faizal, di u be taki fi en aini a fosi artikel go ondoosuku Beibel moo bun. A be wani sabi efu a Gadu Wowtu tuutuu. Den sani di a kon sabi meke a foondoo. A kon si taki gaanse fu den sani di den Kelesten e leli sama aini a ten ya, á de aini Beibel. Boiti dati, a lobi den sani di Gadu paamisi u aini a Beibel.\nFaizal taki: „Nownow mi e biibi taki a Gadu gi wi a Beibel enke wan kado. Efu Gadu poi meke hemel anga goontapu, da wi á mu foondoo taki Gadu poi gi u wan buku di sama á poi poli, na so noh? Ma efu wi e si enke Gadu á poi du a sani ya, da u nai si en enke a moo makiti sama. Sama a mi fu taki Gadu ná abi makiti?”—Yesaya 40:8.\n^ paragraaf 3 Luku a artikel „Fa yu kan sabi san na wan bun Bijbelvertaling?” aini A Waktitoren fu 1 mei 2008.\nDen artikel ya e soi fa Gadu kiibi a Beibel te anga now. Ma san o yeepi u fu biibi taki Beibel na a „wowtu fu Gadu” tuutuu? (1 Tesalonikasama 2:13) Luku a satu felon di den e kai Fa u du sabi taki a Gadu a Beibel komoto a www.jw.org/djk (Go a DEN BUKU ANGA TAA SANI DI I SA FENDE > BUKU ANGA BOLOSILO). Go na a bolosilo di den e kai Gadu abi bun nyunsu gi u! da i doloki a pisi „A Gadu a bun nyunsu komoto tuutuu?”\n’Bun nyunsu gi ala nasi, lo anga tongo’


’Teke leli, da yu o koni’—Odo 8:33 | Wakititolen\nA Wakititolen (anga sutudi-artikel) | maart 2018\nLEISI AINI Acholitongo Akatongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Drehu-tongo Gitonga Groenlandtongo Hmong (wit) Ibantongo Ibindatongo Ingrisitongo Javaans Kambodyatongo Karen (S’gaw) Kasaktongo Kasaktongo (Arabia) Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Truktongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\n’Teke leli, da yu o koni’\n„Mi manpikin . . . u mu e teke leli, da wi o koni.”—ODO 8:32, 33.\nSINGI: 56, 89\nFa Yehofa e leli u fu dwengi useefi?\nFa mma anga dda sa kiya den pikin fu den anga den leli fu Yehofa?\nFa u sa fende wini fu den sani di wi e leli a komakandaa?\n1. San o yeepi u fu du sani anga koni? Sowtu wini wi o fende te wi e du sani anga koni?\nA YEHOFA koni komoto. A á giili, neen meke a gi u koni tu. Yakowbesi 1:5 taki: „Efu iniiwan fu wi e mankei koni, da meke a tan begi Gadu. Bika Gadu e gi sama sani anga en hii ati. A nai suku fowtu a sama.” Wan sani di o yeepi u fu du sani anga koni, a te wi e wooko anga den sani di Gadu leli u. A sani ya e yeepi u fu wi á du sani di á bun. Ai yeepi u tu fu wi anga Yehofa á poli (Odo 2:10-12). Wi o abi a howpu fu libi fu teego tu te wi e wooko anga san Gadu leli u.—Yudasi 21.\n2. San o yeepi u fu lobi den leli fu Yehofa?\n2 Wi a sondu sama, neen meke ai taanga gi u fu aliki te wan sama soi u wan sani di u be sa du taa fasi. Son leisi na a fasi fa u kiya meke ai taanga gi u fu si den wini di wi o fende fu a sani di a sama soi u. Ma te wi e si den wini di wi e fende te u wooko anga den sani di Gadu leli u, wi o si taki a di a lobi u meke ai poti wi a pasi. Odo 3:11, 12 taki: „Mi manpikin aliki te Yehofa e bali yu a sani.” Boiti dati a taki: „Na a sama di Yehofa lobi ai puu kaasi gi.” A di Yehofa wani sani go bun anga u meke ai leli u. (Leisi Hebrewsama 12:5-11.) Gadu sabi u bun. Neen meke a san de fanowdu ai leli u. Wi e fende wini ala yuu te u wooko anga san a taki. Aini a artikel ya, wi o leli fo sani: (1) Fa Yehofa e leli u fu dwengi useefi, (2) a leli di mma anga dda mu leli den pikin, (3) den leli di wi e fende a komakandaa, anga (4) a sani di ogii moo te Yehofa kaasi wan sama.\nSAIDE U MU E DWENGI USEEFI?\n3. Fa wan pikin e leli fu dwengi enseefi? Gi wan ageisitoli.\n3 Wan sama di man dwengi enseefi, nai du efuso denki sani di á fiti. U nai meke anga a fii fu dwengi useefi. A moiti u mu meke fu dwengi useefi. Te wan pikin e leli lei baisigii, en mma efuso en dda e holi a baisigii gi en fu a á kai. Ma bakaten, a pikin e kon sabi fa a mu lei fu a á kai te a mma efuso a dda losi a baisigii. Te a mma efuso a dda si taki a pikin sabi lei, den nai holi a baisigii gi en moo. A so a de tu te mma anga dda e ’kiya den pikin fu den anga den leli fu Yehofa’. Den e yeepi a pikin fu man dwengi enseefi anga fu du sani anga koni.—Efeisesama 6:4.\n4, 5. (a) Saide u mu man dwengi useefi efu u wani „kengi u manii”? (b) Saide wi á mu lasi-ati te u meke wan fowtu?\n4 A sani ya e teli gi gaansama di leli sabi Yehofa tu. Winsi fa den poi dwengi denseefi, toku den ná abi ondoofeni a waaleiti ete. Ma te den e meke moiti fu ’kengi den manii’ anga te den e meke moiti fu waka a Kelestesi baka, da den e moo abi ondoofeni (Efeisesama 4:23, 24). A dwengi di den man dwengi denseefi e yeepi den fu ’koti pasi gi ogii anga den takuu fii di den sama fu a goontapu abi. Ai yeepi den tu fu wooko anga bunbun fusutan, fu libi anga wan kiin ati, anga fu dini Gadu anga den hii ati aini a ten ya’.—Titesi 2:12.\n5 Ala wi abi sondu (Peleikiman 7:20). Te u meke wan fowtu, da dati á wani taki wi á poi dwengi useefi seefiseefi. Bika Odo 24:16 taki: „Winsi wan sama di e libi a wan leti fasi kai seibin toon, a o opo taampu baka.” San o yeepi u fu „opo taampu baka”? A ná anga u kaakiti wi o opo, ma na a yeye fu Gadu o yeepi u. (Leisi Filipisama 4:13.) Wan fu den manii di a santa yeye e meke sama abi, a dwengi iseefi.\n6. San o yeepi u fu sutudeli a Wowtu fu Gadu moo bun? (Luku a fowtow na a bigin.)\n6 Den sani di o yeepi u fu man dwengi useefi, a begi, sutudeli Beibel anga te wi e teke ten pakisei san u leisi. Ma san i mu du efu yu á lobi sutudeli Beibel? Yu á mu gi abaa. Efi i gi Yehofa a okasi, a o yeepi i fu „angii” fu sutudeli a Wowtu fi en (1 Peitilisi 2:2). Begi en fu a yeepi i. Kande i sa bigin sutudeli wantu miniti. Baka wan pisiten a ná o taanga gi i so moo. Boiti dati yu lobi sutudeli. Yu o go e piisii te yu e pakisei den sani di Yehofa e leli i.—1 Timotiyesi 4:15.\n7. Fa a dwengi di u man dwengi useefi e yeepi u fu du moo gi Yehofa?\n7 Wi o man du moo gi Yehofa te wi e dwengi useefi. Wan dda be e fii enke a be e go a baka a waaleiti. Neen meke a be wani du a pioniliwooko. Fa a dwengi di a be man dwengi enseefi yeepi en? A be e leisi artikel aini den Wakititolen di e taki fu a pioniliwooko. A begi Yehofa tu. Den sani ya yeepi en fu kon moo koosube a Yehofa. Te a be poi, a be e du a yeepi-pioniliwooko. A á meke nawan sani tapu en fu du san a be wani du gi Yehofa. Te fu kaba, a toon wan kowownu-pionili.\nKIYA I PIKIN ANGA DEN LELI FU YEHOFA\nTe wan pikin meke a nai sabi san bun anga san á bun. A abi leli fanowdu (Luku paragraaf 8)\n8-10. Gi wan toli di e soi fa mma anga dda sa yeepi den pikin fu den fu lobi Yehofa?\n8 Yehofa gi mma anga dda a faantiwowtu fu ’kiya den pikin fu den anga den leli fi en’ (Efeisesama 6:4). Ma a á makiliki fu du a sani ya aini a goontapu di wi e libi nownow (2 Timotiyesi 3:1-5). Te wan pikin meke, a nai sabi san bun anga san á bun. Neen meke a abi leli fanowdu (Romesama 2:14, 15). Wan sama di e ondoosuku Beibel taki a Giiki wowtu fu „kiya” wani taki „leli wan pikin” efuso yeepi wan pikin fu a toon wan gaansama di sabi san bun anga san á bun.\n9 Te wan pikin e si taki a di en mma anga en dda lobi en meke den e kaasi en, ai fii bun. A sani ya e yeepi en fu sabi taki a ná ala sani bun fu du. Ai leli tu taki ala san a du, abi en bakapisi. Neen meke mma anga dda di e dini Yehofa mu biibi taki den o fende wini te den kiya den pikin anga den leli fu Yehofa. A ná ala sama e kiya pikin na aseefi fasi. Ma mma anga dda di e aliki Gadu, ná abi fu akisi denseefi fa den mu kiya den pikin. Den ná abi fu puubei ala den fasi fa sama e kiya pikin.\n10 U sa leli wan sani fu Nowa. Di Yehofa sende en fu a meke a ark, a á be sabi fa a mu du a wooko ya. A be abi fu biibi Yehofa. Beibel taki Nowa du „leti” enke fa Yehofa taigi en (Genesesi 6:22). Sowtu wini a fende fu a sani ya? A ark meke en anga en osufamii tan a libi. Nowa a be wan bun dda tu. Saide? A be e biibi Gadu. Nowa leli den pikin fi en bun. Fosi a Fuudu, a soso ogii be e pasa a goontapu. Ma toku Nowa be e tyai enseefi bun. Neen meke den pikin fi en be sa waka neen baka.—Genesesi 6:5.\n11. Saide mma anga dda mu meke moiti fu leli den pikin?\n11 Efu yu a wan mma efuso dda, san o yeepi i fu kiya i pikin ’enke fa Gadu wani’? I mu aliki Yehofa. Meke a yeepi i te yu e kiya i pikin. Wooko anga a Wowtu fi en anga den buku fu a olikanisâsi. Bakaten, den pikin fu yu o gi i daa fu di i du den sani ya. Wan baala sikiifi taki: „Ai bigi gi mi te mi pakisei a fasi fa mma anga nda kiya mi. Den du ala san den be poi fu doo mi ati te den be e leli mi.” A taki neen mma anga en dda yeepi en fu toon Yehofa mati. Son leisi winsi fa mma anga dda meke moiti anga den pikin, son wan e gwe fika Yehofa. Ma toku a sani ya a mu meke den kosensi fon den, bika den du san den poi fu yeepi a pikin. Kande wan dei, a o kon dini Yehofa baka.\n12, 13. (a) Fa mma anga dda sa soi taki den e aliki Gadu te wan pikin fu den komoto a waaleiti? (b) Fa wan osufamii fende wini di a mma anga a dda aliki Yehofa?\n12 A sani di e meke a taanga gi mma anga dda fu aliki Yehofa, a te wan pikin fu den komoto a waaleiti. Wan umanpikin fu wan sisa nai tan anga en moo fu di a nai dini Yehofa moo. A sisa ya taki: „Mi be e suku ala sowtu pikinpikin sani aini den buku fu u di be o gi mi a okasi fu de makandii anga mi umanpikin anga a galanpikin fu mi.” Ma en man yeepi en fu si taki a ná den be abi a faantiwowtu fu luku a umanpikin fu den moo. Boiti dati a soi en taki den mu aliki Yehofa.\n13 Baka wantu yali, a umanpikin kon dini Yehofa baka. En mma taki: „Nownow a beina ala dei ai telefon efuso sms mi. Ai lesipeki u, bika a si taki u du sani enke fa Yehofa wani. Wi anga en a gaan mati.” Efi i pikin komoto a waaleiti, yu o „fitoow Yehofa anga i hii ati”? Yu o soi en taki i nai „fitoow iseefi”? (Odo 3:5, 6) Ná feegete, a di Yehofa lobi u meke ai sitaafu u son leisi. Holi a pakisei tu taki a sani ya e soi taki a koni. A meke en Manpikin dede gi ala sama. A meke a dede gi a pikin fi i tu. Gadu wani ala sama fende teego libi. (Leisi 2 Peitilisi 3:9.) Mma anga dda, u mu biibi taki den sani di Yehofa e leli u bun. U mu aliki en winsi fa a taanga son leisi. Du sani enke fa Yehofa leli u. Ná du san i fii.\nDEN SANI DI WI E LELI AINI A KEMEENTE\n14. Fa wi e fende wini fu den sani di a „futuboi” fu Yehofa e leli u?\n14 Yehofa paamisi taki a o leli a Kelesten kemeente. A taki a o kibii en. A omen fasi ai du den sani ya. A poti en Manpikin fu solugu a kemeente. Yesesi poti wan „futuboi” di u sa fitoow fu gi u leli di e yeepi u fu wi á gwe fika Yehofa (Lukasi 12:42). A „futuboi” ya e leli u sani di e tyai wini gi u. Son leisi ai puu kaasi gi u tu. I yee wan lezing efuso leisi wan Wakititolen kaba di yeepi i fu kengi a fasi fa i be e denki efuso a fasi fa i be e tyai iseefi? I sa piisii taki i bigin du sani taa fasi. Dati e soi taki i gi Yehofa a okasi fu leli yu.—Odo 2:1-5.\n15, 16. (a) Fa u sa fende wini fu a wooko di den owluman e du? (b) Fa u sa meke den owluman du den wooko anga piisii?\n15 Kelestesi poti owluman aini a kemeente fu yeepi u tu. Beibel taki den man ya „sabi du son sani” (Efeisesama 4:8, 11-13). Fa u sa fende wini fu a wooko di den owluman e du? U sa waka na a biibi fu den anga den bun sani di den e du baka. U mu teke den sani di den soi wi aini Beibel tu. (Leisi Hebrewsama 13:7, 17.) Den owluman lobi u. Den wani u de koosube fu Yehofa. Te den si wi e go a baka, kande wi e misi komakandaa, den e meke moiti fu yeepi u. Te u taki anga den, den e aliki u. Den e soi u san Beibel taki tu. Yu e si a yeepi di den e yeepi yu enke wan fasi fa Yehofa e soi taki a lobi i?\n16 Holi a pakisei taki a ná ala yuu a makiliki gi den owluman fu soi u wan sani. Fa i denki polofeiti Natan be fii di a be mu go taki anga Kownu David di a be wani kibii a sondu fi en? (2 Samuweli 12:1-14) Wan leisi Peitilisi, wan fu den 12 apostel be paati bee anga den Kelesten di á be de Dyu. Di a du a sani ya, neen Pawlesi soi en taki a á be tyai enseefi bun. Fa Pawlesi be e fii di a be mu taki anga Peitilisi? A deki-ati Pawlesi be mu abi fu du a sani ya (Galasiyasama 2:11-14). Ma fa i sa meke en moo makiliki gi den owluman fu taki anga i? I mu abi sakafasi. Soi taki ai bigi gi i taki den taki anga i. Sama á mu e feele fu taki anga i. I mu si a yeepi di den wani yeepi i enke wan fasi fa Yehofa e soi taki a lobi i. Yu o fende wini. Boiti dati den owluman o du den wooko anga piisii.\n17. Fa den owluman yeepi wan sisa?\n17 Wan sisa taki den sani di miti en den ten di pasa, meke a be taanga gi en fu lobi Yehofa. A sani ya be meke a lasi-ati. A taki: „Mi be sabi taki mi be mu taki anga den owluman. Di mi taki anga den, den á kuutu mi. Den gi mi taanga-sikin. Winsi fa den lai sani fu du baka komakandaa, tokuso den o taki anga mi namo, winsi a wan fu den. Den sani di miti mi den ten di pasa be e meke mi e fii enke Gadu á lobi mi. Ma Yehofa soi mi taki a lobi mi anga a fasi fa a kemeente anga den owluman be e libi anga mi. Mi e begi en fu a yeepi mi fu mi á gwe fika en noiti.”\nSAN HATI MOO TE YEHOFA PUU KAASI GI WAN SAMA?\n18, 19. Sowtu toli fu Beibel e soi taki taangayesi hati moo te Yehofa puu kaasi gi u?\n18 Son leisi a hati te Yehofa puu kaasi gi i. Ma a sani di moo hati, a te i ná aliki te a puu kaasi gi i (Hebrewsama 12:11). Na a sani ya be miti Kain anga Kownu Sedekiya. Di Gadu si taki Kain be o kii en baala fu di a be buuse en, a taigi Kain taki: „Saide meke yu ati boon so? Saide yu e masi i fesi so? Yu á si enke mi o piisii anga i baka efi i tyai iseefi bun noh? Ma efu yu á daai du bun, sondu de leti a yu doomofu e lulu i. Yu o meke a wini i?” (Genesesi 4:6, 7) Kain ná aliki Yehofa. A kii en baala. A sani di a du fooseli en fu te en boo koti (Genesesi 4:11, 12). Efu a be aliki Yehofa a sani ya á be o miti en.\n19 Kownu Sedekiya be feele sani. Boiti dati a omen ogii a be e du di a be e tii. A libi be taanga gi den Islayelisama a ten di Sedekiya be e tii. Polofeiti Yelemiya taigi Sedekiya omen leisi taki a mu daai wan ana. Ma a kownu ná aliki Yehofa. Sani á waka bun gi Sedekiya (Yelemiya 52:8-11). Yehofa á wani a miti wi enke Kownu Sedekiya.—Leisi Yesaya 48:17, 18.\n20. San o miti den sama di aliki Gadu anga den sama di ná aliki en?\n20 Aini a ten ya, a omen sama nai holi den weiti fu Gadu. Den e si den enke soso sani. Ma dyonson gaan sani o miti den sama di nai libi enke fa Gadu wani (Odo 1:24-31). Neen meke u mu du san sikiifi a Odo 4:13. A taki: „U mu e teke leli, da wi o koni. Ná poti den sani di mi e taigi wi a wanse, bika a den o meke u tan a libi.”\nTe u man dwengi useefi ai moo makiliki gi u fu abi den manii di wan Kelesten mu abi. U mu begi Yehofa fu a yeepi u fu sutudeli Beibel moo bun. U mu begi en tu fu a yeepi u fu dwengi useefi fu du moo gi en\nEfu wan sama wani toon wan Kelesten, a mu dopu\nMma anga dda, yeepi u pikin fu go a fesi fu den sa dopu\nU mu e bali wadaa gi taawan!\nA di Gadu lobi u meke ai puu kaasi gi u\nText Fasi fa i sa download sani A WAKITITOLEN (ANGA SUTUDI-ARTIKEL) maart 2018\nA WAKITITOLEN (ANGA SUTUDI-ARTIKEL) maart 2018


Sama i wani lobi i? | Wakititolen\n„Gadu nai du sani a wan kukutu fasi. Neen meke a ná o feegete a wooko di u du gi en, anga a soi di u soi taki u lobi a nen fi en.”—HEBREWSAMA 6:10.\nSama na a moo bun sama di sa poti pakisei a wi?\nSaide u mu wani Yehofa poti pakisei a wi?\nFa Yehofa belesi Maliya anga Yesesi?\n1. San ala sama wani?\nFA YU e fii te wan sama di i lobi efuso e lesipeki feegete i nen? Fa yu e fii efu a sama á sabi i moo seefiseefi? A sani ya sa meke i fii booko-saka. Saide? Bika ala sama wani taawan poti pakisei a den. Ma wi á wani den sabi u nen namo da a kaba. U wani den sabi u manii anga den bun di wi e du.—Numeri 11:16; Yopu 31:6.\n2, 3. San sa pasa te wi e angii fu sama poti pakisei a wi? (Luku a fowtow na a bigin.)\n2 Ma efu wi á luku bun, wi o wani taawan poti pakisei a u pasa peesi. A goontapu fu Saatan e gi u taanga-sikin fu suku balinen. Te wi e feti fu abi balinen u nai gi u Dda Yehofa a gaandi di u mu gi en.—Openbaring 4:11.\n3 Son wan fu den keliki fesiman fu a ten fu Yesesi be wani sama poti pakisei a den pasa peesi. Yesesi be wasikoi den disipel fi en taki: „U mu luku bun anga den man di e leli sama a Weiti. Den lobi waka anga langa koosi. Den lobi te sama e gi den odi a wowoyo. Den lobi sidon a den moo bun peesi tu te den de a wan fesa.” A taki tu: „A sitaafu di den man ya o fende o moo ibi” (Lukasi 20:46, 47). Ma Yesesi gafa wan pooti uman di be poti tu pikin moni aini a moni kisi. A uman ya á be e suku nen a libisama (Lukasi 21:1-4). Den sani di libisama e poti pakisei, a ná den sani de pelensipali gi Yehofa anga Yesesi. A artikel ya o yeepi u fu si pe u mu suku bun nen.\nMEKE MOITI FU GADU LOBI I\n4. Sama na a moo bun sama di sa poti pakisei a wi?\n4 Sama na a moo bun sama di sa poti pakisei a wi? Aini a ten ya, a omen sama wani balinen. Den e meke moiti fu go a hei sikoo, fu du wan wooko efuso wan sani di o meke den gudu. Ma Pawlesi be taki sama na a moo bun sama di sa poti pakisei a u. A be taki: „Ma di u kon sabi Gadu kaba, fu taki en moo kiin, di Gadu kon sabi u kaba, fa a waka wi e daai go baka a den wisiwasi sani fu a goontapu ya di ná abi wini? Saide u wani dini den sani ya baka enke saafu?” (Galasiyasama 4:9) Sani á de di switi enke te u sabi taki ’Yehofa e poti pakisei a wi’, bika en na a moo Gaan Gadu fu hemel anga goontapu. Yehofa sabi u. A lobi u. Boiti dati a wani u toon en mati. A di a wani u toon en mati meke a meke u.—Peleikiman 12:13, 14.\n5. San u mu du efu u wani toon Yehofa mati?\n5 U sabi Mosesi enke wan man di be de Yehofa mati. A begi Yehofa taki: „Meke mi kon sabi den pasi fi i.” Neen Yehofa taigi en taki: „A sani di yu akisi mi ya, mi o du en tu, bika mi lobi i. Mi sabi yu a yu nen” (Ekisodesi 33:12-17). Yehofa sa si wi enke en mati tu. Ma san u mu du efu u wani toon Yehofa mati? U mu lobi en, da u paamisi en taki wi o libi enke fa a wani.—Leisi 1 Korentesama 8:3.\n6, 7. San sa meke wi anga Yehofa á de mati moo?\n6 U mu du ala san u poi fu wi anga u Dda Yehofa á poli. Leti enke den fosi Kelesten fu Galasiya, u mu meke moiti fu wi á daai go a „den wisiwasi sani” fu a goontapu baka. Wan fu den wisiwasi sani fu a goontapu ya, na a suku di sama e suku balinen anga a feti di den e feti fu kon gudu (Galasiyasama 4:9). Den baala anga sisa fu Galasiya be sabi Gadu kaba. Gadu seefi be sabi den. Ma toku Pawlesi taigi den taki den be e „daai go baka a den wisiwasi sani fu a goontapu ya”. A leti enke Pawlesi be akisi den taki: ’Saide u go toon saafu fu den wisiwasi sani ya baka?’\n7 A sani ya sa miti wi aini a ten ya? Eeye a sa miti u. Leti enke Pawlesi kande di u kon dini Yehofa, u fika a balinen anga a gaandi di u be abi aini a goontapu fu Saatan. (Leisi Filipisama 3:7, 8.) Kande u gwe fika sani enke hei sikoo efuso wan wooko di e pai omen moni. Kande u be sa kon gudu efuso abi balinen fu di u sabi singi efuso fu di u sabi du wan sport. Ma tokuso u daai baka gi ala den sani ya (Hebrewsama 11:24-27). A á be o bun fu a hati u taki u gwe fika den sani ya. Wi á mu si enke u libi be o moo waka bun efu wi á be gwe fika den sani ya. A sani de sa meke u daai go a den sani fu a goontapu di useefi be si enke ’wisiwasi sani’ efuso ’sani di ná abi wini’.\nSAIDE I MU WANI YEHOFA POTI PAKISEI A YU?\n8. Saide u mu wani Yehofa poti pakisei a wi?\n8 Saide u mu wani Yehofa poti pakisei a wi, pe fu a goontapu poti pakisei a wi? Wi o taki fu tu sani. A fosiwan, ala yuu Yehofa e soi den sama di e dini en anga den hii ati taki a lobi den. (Leisi Hebrewsama 6:10; 11:6) Yehofa lobi ala den sama di e dini en anga den hii ati. Efu a á be e poti pakisei a den, a be o de enke a nai du sani a wan ’letifasi’. Ala yuu Yehofa e poti pakisei „a den sama fi en” (2 Timotiyesi 2:19). Ai „si fa den bun-ati sama e tyai denseefi”. A sabi tu fa a mu yeepi den.—Psalm 1:6; 2 Peitilisi 2:9.\n9. Fa Yehofa be soi taki a lobi a foluku fi en?\n9 Aini a ten di pasa Yehofa be e du gaan sani gi a foluku fi en fu soi den taki a lobi den (2 Koloniki 20:20, 29). Pakisei fa Yehofa yeepi a foluku fi en na a Lebi Se di Farao anga den suudati fi en be e lon a den baka (Ekisodesi 14:21-30; Psalm 106:9-11). A sani ya be foondoo den taa kondee sama di be yee a toli ya, bika baka wan sani fu 40 yali den be e gi a toli ya ete (Yowsuwa 2:9-11). Ai gi u taanga-sikin te wi e pakisei fa Yehofa be yeepi a foluku fi en aini a ten di pasa, bika dyonson Gok fu Magok o kon feti anga u (Eseikiyeli 38:8-12). A ten de wi o piisii taki wi á be suku balinen a goontapu, ma u be e meke moiti fu Yehofa lobi u.\nSon leisi Yehofa e belesi den sama di e dini en a wan fasi di den á be denki\n10. San a wan taa sani di Yehofa e du gi den sama di a lobi?\n10 Du fu tu, Yehofa e belesi den sama di a lobi a wan fasi di den á be denki. Efu wan sama e du bun gi taawan fu di a wani sama gafa en, Yehofa ná o pai en. Saide? Yesesi taki te taawan gafa den sowtu sama ya, da den fende den paiman kaba. (Leisi Mateyesi 6:1-5.) Ma Yehofa e „si ala san wi e du”. Ai si den sama di taawan á gafa fu den bun di den du. A sabi san den sama ya du, neen meke a o belesi den. Son leisi Yehofa e belesi den sama di e dini en a wan fasi di den á be denki. Meke u poti pakisei a tu sama di Yehofa be belesi.\nYEHOFA BELESI WAN YONKUU UMAN DI BE ABI SAKAFASI A WAN FASI DI A Á BE DENKI\n11. Fa Yehofa soi Maliya taki a lobi en?\n11 Yehofa be meke wan yonkuu uman den e kai Maliya, toon a mma fi en Manpikin Yesesi. Maliya be e tan a wan pikin foto den e kai Nasaleti. A foto ya á be de koosube fu Yelusalem pe a moin tempel be de. (Leisi Lukasi 1:26-33.) Saide Yehofa gi Maliya a gaandi ya? Wan engel fu Gadu di den e kai Gabiliyeli be taigi Maliya taki: ’Gadu lobi i.’ Den sani di Maliya taigi Elisabet bakaten e soi taki Maliya anga Yehofa a be tuutuu mati (Lukasi 1:46-55). Yehofa be e poti pakisei a Maliya. A be si taki Maliya be e dini en anga en hii ati, neen meke a belesi Maliya a wan fasi di Maliya á be denki.\n12, 13. Fa Yehofa gi Yesesi gaandi di a meke? Fa a gi en gaandi di Maliya tyai en go na a tempel baka 40 dei?\n12 Sama Yehofa be taigi taki Yesesi meke? A á taigi den tiiman efuso den edeman fu Yelusalem anga Betelehem. Ma a sende engel go taigi wantu sikapuman di be abi sakafasi san be pasa. Den man ya be de anga den sikapu fu den a doose fu a foto Betelehem (Lukasi 2:8-14). Di den sikapuman yee fu a yonkuu pikin ya neen den go luku en (Lukasi 2:15-17). Maliya anga Yowsefu be musu foondoo di Yehofa gi Yesesi gaandi na a fasi ya. A fasi fa Saatan e du sani anga a fasi fa Yehofa e du sani, a ná aseefi. Di Saatan sende man di e luku sitali fu go luku Yesesi anga en mma anga en dda, neen ala sama aini Yelusalem be kon yee taki Yesesi meke. A sani ya be tyai omen polobelema kon (Mateyesi 2:3). Te fu kaba den be kii omen pikinnengee sosokaali.—Mateyesi 2:16.\n13 A Weiti di Yehofa be gi den Islayelisama be e soi taki baka 40 dei te wan mma meke wan manpikin, a mu tyai wan ofaandi gi Yehofa. Neen meke Maliya anga Yowsefu tyai Yesesi go na a tempel di be de a Yelusalem. A pasi fu Betelehem go a Yelusalem be langa wan sani fu 9 kilomeiti (Lukasi 2:22-24). Di Maliya be de a pasi e go a Yelusalem, kande a be e akisi enseefi efu a pilisite be o gi Yesesi gaandi. Di den doo na a tempel sama gi Yesesi gaandi a wan fasi di Maliya á be denki. Yehofa be meke Simeyon, „wan man di be e lesipeki Gadu” anga Ana wan mma di be abi 84 yali, soi kiin taki a Yesesi be o toon a Mesiyas efuso Kelestesi.—Lukasi 2:25-38.\n14. Fa Yehofa belesi Maliya?\n14 Yehofa belesi Maliya bakaten fu a solugu di a solugu Yesesi? Eeye. Gadu meke den sikiifi wantu fu den sani di Maliya taki anga wantu fu den sani di a du aini Beibel. Di Yesesi be e peleiki den dii anga afu yali, a gei enke Maliya á be e poi go anga en a den peesi pe a be e go. Neen meke a á si den sani di den sama di be de koosube fu Yesesi be si. Ma bakaten di den kii Yesesi a be de ape (Yohanisi 19:26). A be de a Yelusalem anga den disipel fu Yesesi fosi den be fende santa yeye na a Pinksterfesa (Toli 1:13, 14). A gei enke enseefi be fende santa yeye tu. Efu na so, da a o de anga Yesesi aini hemel fu teego. A sani ya a wan gaan belesi tuutuu!\nYEHOFA GI EN MANPIKIN GAANDI\n15. Di Yesesi be de a goontapu fa Yehofa soi taki a lobi en?\n15 Yesesi á be e suku gaandi a den keliki fesiman anga den tiiman fu a ten fi en. A dii leisi Yehofa taki komoto a hemel taki a lobi en. A sani ya be musu gi Yesesi taanga-sikin. Faisi a kaba dopu aini a Yordaan liba, neen Yehofa taki: „Disi a mi Manpikin, mi lobi en, ai meke mi piisii” (Mateyesi 3:17). A gei enke a Yesesi anga Yohanisi a dopuman wawan be yee san Yehofa taki. Ma wan yali fosi Yesesi dede, neen dii fu den apostel fi en yee di Yehofa taki: „Disi a mi Manpikin, mi lobi en, ai meke mi piisii. U mu aliki en” (Mateyesi 17:5). Boiti dati wantu dei fosi Yesesi dede, Yehofa taki anga en komoto a hemel baka.—Yohanisi 12:28.\nSan i leli fu a fasi fa Yehofa gi en Manpikin gaandi? (Luku paragraaf 15-17)\n16, 17. Fa Yehofa gi Yesesi gaandi a wan fasi di a á be denki?\n16 Yesesi be sabi taki sama be o lei gi en taki a nai lesipeki Gadu. A be sabi taki den o kii en a wan sen fasi tu. Tokuso a begi taki sani mu waka enke fa Gadu wani, ná enke fa enseefi wani (Mateyesi 26:39, 42). Yesesi „be de kabakaba fu dede na a pina ponsu, winsi fa a be sabi taki a wan sen sani”. A be e meke moiti fu en Dda lobi en. A á be e suku balinen a goontapu ya (Hebrewsama 12:2). Fa Yehofa soi taki a lobi Yesesi?\n17 Di Yesesi be de a goontapu, a begi en Dda fu a gi en a gaandi di a be abi di a be de a hemel (Yohanisi 17:5). Beibel nai soi taki Yesesi be wani gaandi moo san a be abi a hemel kaba. A á be e sidon luku fu Yehofa pai en fu san a be kon du a goontapu ya. Ma toku san Yehofa du? A belesi en a wan fasi di Yesesi á be denki. Di a weki Yesesi, a „hei en moo fa a be de kaba”. A meke Yesesi toon wan yeye di á poi dede moo. Nawan sama be fende a libi ya ete. * (Luku a maiki a ondoo.) (Filipisama 2:9; 1 Timotiyesi 6:16). Yehofa belesi Yesesi a wan foondoo fasi tuutuu di a du san a wani.\n18. San o yeepi u fu du san Yehofa lobi, a peesi fu suku balinen aini a goontapu ya?\n18 San o yeepi u fu du san Yehofa lobi, a peesi fu suku balinen aini a goontapu ya? A te wi e holi a pakisei taki ala yuu Yehofa e poti pakisei a den sama di e dini en anga den hii ati. U mu holi a pakisei tu taki ai belesi den a wan fasi di den á be denki. Winsi fa u sabi taki Yehofa o belesi wi aini a ten di e kon, tokuso wi á sabi finifini san a o du gi u. Winsi san e miti wi aini a goontapu fu Saatan ya, u mu holi a pakisei taki dyonson a goontapu ya ná o de moo. A balinen di sama abi aini a goontapu ya ná o de moo tu (1 Yohanisi 2:17). Ma u Dda Yehofa lobi u. Noiti a ’o feegete a wooko di u du gi en, anga a soi di u soi taki u lobi a nen fi en, bika ai du sani a wan letifasi’ (Hebrewsama 6:10). A o belesi u, a ná abi misi. Kande u foondoo te u si fa a belesi u.\n^ paragraaf 17 Kande noiti a be denki taki a o fende a libi ya, bika den Hebrew buku fu Beibel nai taki fu a sowtu libi ya.\nSAN DEN WOOWTU YA WANI TAKI\nYehofa e poti pakisei a wi te ai gi u gaandi, te ai belesi wi anga te ai yeepi u. Ala den sani ya e soi taki a te Yehofa e si wi enke mati, da ai poti pakisei a wi


LEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Digortongo Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nYEHOFA GADU wani den sama di e dini en libi bun anga denseefi. Te den e du a sani ya, da den baala anga sisa aini a kemeente o libi na a wan. Te sama si fa wi e libi bun anga useefi, den e wani kon dini Yehofa tu.\nWan dataa a Madagaskali di be si fa den Yehofa Kotoigi e libi bun anga denseefi, be taki: ’Efu mi o go a keliki, na a wan ya mi o go.’ A man ya be e dini ogii yeye fosi. Ma a tapu anga a dini di a be e dini ogii yeye, neen a bigin du sani taa fasi aini en osufamii. Baka dati, a bigin dini Yehofa, a Gadu di e meke sama libi na a wan.\nLeti enke a man ya, a so omen dunsu sama e kon dini Yehofa ala yali, da den e fende a bun libi di den be e suku senten. Ma Beibel sikiifi taki efu „wi e dyalusu hebi anga useefi, efu wi e meke toobi ala yuu” aini a kemeente, den baala anga sisa ná o libi na a wan. Sani ná o waka bun tu (Yakowbesi 3:14-16). Ma Beibel e soi u fa u sa losi den polobelema ya. Ai soi u tu fa u sa toon bun mati anga u baala anga sisa. Meke u luku fa den sani di Beibel taki yeepi wantu sama.\nFA U SA LOSI POLOBELEMA?\n„Mi anga wan baala be e wooko na a wan wookope. Ma a be taanga gi mi fu libi switi anga en. Wan leisi tu sama si fa u be e kwali.”—CHRIS.\n„Mi be lobi wooko anga wan sisa aini a peleikiwooko. Ma wanboowanboo a sisa ya á be wani wooko anga mi moo. Baka dati a puu taki anga mi. Mi á sabi saide.”—JANET.\n„Wan leisi mi anga tu sama be e taki a telefon. Di wan fu den gi siibun, mi denki a be saka. Neen mi bigin kuutu en. Ma a be yee ala san mi taki, bika a á be saka a telefon.”—MICHAEL.\n„Tu pionili aini u kemeente be abi toobi. Wan fu den be taigi a taawan hati sani. A kwali di den be e kwali be e fooseli taawan.”—GARY.\nKande a gei enke den sani ya a ná gaan polobelema. Ma den sama di den sani ya miti e fii en wan hii pisiten. A sa meke sama puu taki anga taawan aini a kemeente tu. Ma koloku den baala anga sisa ya du san Beibel taki, neen meke den be e libi bun anga denseefi baka. Fa Beibel yeepi den?\n„Wi ati á mu boon a useefi te u de a pasi” (Genesesi 45:24). A Yowsefu be taigi den baala fi en a sani ya di den be e daai go a den dda. Te wan sama nai holi enseefi, anga te en ati e boon gaw, a sa meke a polobelema kon moo bigi. A sani ya sa meke taa sama ati boon tu. Chris be fusutan taki son leisi a be e taanga gi en fu abi sakafasi. A be e taanga gi en fu du sani enke fa Beibel taki tu. A be wani du sani taa fasi, neen meke a begi a baala di en anga en be kwali fu gi en paadon. Baka dati Chris meke moiti fu holi enseefi. Di a baala si a taanga moiti di Chris be e meke, a meke moiti tu. Nownow den tu man e libi bun anga denseefi. Den e dini Yehofa makandaa tu.\n„Te sama nai taki kiin anga denseefi, ala sani e buuya” (Odo 15:22). Di Janet mati puu taki anga en, neen Janet du san a tekisi ya taki. A go taki anga a sisa. A akisi en efu a du sani anga en. Na a bigin a be taanga gi den tu man fu taki a taki. Ma di den taki fusutan denseefi, den be fii moo bun. A sisa kon si taki á na san a be denki pasa. A fusutan taki Janet á du nawan sani anga en. A begi paadon, neen den toon mati baka. Now den e dini Yehofa makandaa.\n„Efu yu e tyai wan ofaandi go na a altari, neen i membee taki i baala abi wan sani anga i, da i mu fika yu ofaandi na a altari fesi, da i gwe. Meke en bun anga i baala fosi” (Mateyesi 5:23, 24). A Yesesi be taki a sani ya di a be e leli sama na a mongo. Di Michael kuutu a baala a telefon, a á fii bun seefiseefi. A be wani du ala san a poi fu seeka a toli. Neen meke a go na a baala, neen a begi en paadon. Fa sani waka di a du a sani ya? Michael taki: „Mi baala gi mi paadon anga en hii ati.” Den toon mati baka.\n„U mu abi boo anga taawan. Gi taawan paadon anga u hii ati tu te wan sama du wan hati sani anga u” (Kolosesama 3:12-14). I sabi den tu pionili di be kwali aini a peleikiwooko ete? Wan owluman taki anga den. A soi den taki a fasi fa den e tyai denseefi e fooseli taawan. Den baala anga sisa aini a kemeente á be e fii bun. A gi den taanga-sikin fu pasensi anga denseefi. Den be mu meke moiti fu libi bun anga denseefi aini a kemeente. Den sisa du san a owluman taki. Nownow den e libi switi anga denseefi. Den e paati a bun nyunsu makandaa.\nA sani di sikiifi a Kolosesama 3:12-14 sa yeepi i fu abi sakafasi. A sa yeepi i tu fu gi wan sama di du wan hati sani anga i paadon. Boiti dati a o yeepi i fu yu á pakisei a sani di a sama du anga i moo. Ma san u mu du efu u si taki wi á poi gi a sama paadon? A sani di sikiifi a Mateyesi 18:15 sa yeepi u. Aini a tekisi ya, Yesesi taki san u mu du te wan sama du wan gaan sondu. Ma a sani di a taki e soi u san u mu du tu te wi anga wan baala efuso wan sisa abi sani. U mu soi sakafasi, da u go taki anga a sama. U mu meke moiti fu seeka a toli.\nA omen sani sikiifi aini Beibel di sa yeepi u. Gaanse fu den e soi taki wi abi Gadu santa yeye fanowdu fu man soi „den manii di a yeye e meke sama abi”. Den manii ya na „lobi, piisii, freide, pasensi, switifasi, bunfasi, biibi, safu-ati, dwengi iseefi” (Galasiyasama 5:22, 23). Pakisei a sani ya. Te i poti oli gi wan masini ai daai bun. A leti so wi o poi libi bun anga useefi te wi e meke moiti fu abi den manii fu Yehofa.\nA KEMEENTE MOO SWITI FU DI ALA SAMA ABI EN MANII\nA ná ala sama na aseefi. Ibii sama anga en manii. U nai du sani na aseefi fasi. A sani ya e meke a switi fu de mati anga taawan. Ma son leisi a sani ya sa meke u nai fusutan useefi. Wan owluman di abi ondoofeni be soi fa a sani ya sa pasa. A be taki: „Te wan sama e sen, a nai wani de aini sama. Kande a sani ya e gei wan lawlaw sani, ma a sa tyai gaan polobelema.” I si enke sama di ná abi aseefi manii poi libi bun anga denseefi? Meke u luku a toli fu tu apostel. U sabi Peitilisi enke wan sama di be e taki ala sani di kon neen mofu. Ma Yohanisi be e denki bun fosi a taki efuso du wan sani. Peitilisi anga Yohanisi á be abi aseefi manii. Ma den be e dini Yehofa makandaa anga piisii (Toli 8:14; Galasiyasama 2:9). A so a de anga wi aini a ten ya tu. Winsi Kelesten ná abi aseefi manii, tokuso den sa wooko switi anga denseefi.\nMa san i mu du efu wan sama aini a kemeente du efuso taki wan sani di hati i? A bun fu holi a pakisei taki Yesesi dede gi a baala efuso a sisa tu, leti enke fa a dede gi i. A wani i soi en taki i lobi en (Yohanisi 13:34, 35; Romesama 5:6-8). A á be o bun fu koti pasi gi a sama efuso poli anga en. A moo bun fu akisi iseefi taki: ’A pasa mi baala efuso mi sisa pasa den weiti fu Yehofa? A fu seefi a du a hati sani ya anga mi? A fu di mi anga en a ná aseefi meke mi e denki so? A abi manii di mi be sa wani abi?’\nKon u taki a sama lobi taki, ma i dati á lobi taki. Kande i sa wooko anga en aini a peleikiwooko fu luku san i sa leli fi en. Efuso kon u taki a lobi gi sama sani moo yu. I si fa ai piisii te ai gi gaandi sama, den sama di siki, efuso den sama di abi yeepi fanowdu sani? I sa leli fu a fasi fa a sama lobi gi taawan sani, da i du aseefi tu? Den sani ya e soi taki winsi yu anga i baala efuso sisa a ná aseefi, i sa poti pakisei a den bun manii fi en. Winsi u ná o de bun mati, wi o lobi useefi. A sani ya o yeepi u fu libi bun anga useefi. A o yeepi u fu libi bun anga taawan aini a kemeente tu.\nAini a ten fu den fosi Kelesten, i be abi tu sisa di den e kai Eyodiya anga Sentike. Den á be abi aseefi manii, ma apostel Pawlesi be gi den taanga-sikin fu „denki go na a wan se te den e wooko gi Masaa” (Filipisama 4:2). Useefi wani dini Yehofa anga u baala anga sisa. U wani libi bun anga den aini a kemeente.\nNÁ DAAIDAAI FU MEKE EN BUN ANGA TAAWAN\nSaide u mu meke moiti wanten te u si taki wi e bigin buuse wan taawan? U mu si den fii ya enke te uwii e goo aini moin boomiki. Efu wi á hali den uwii puu, den o tapu den boomiki. A letiso a de anga takuu fii. Efu wi á puu en aini wi ati, na a hii kemeente o fii en. Ma efu u lobi Yehofa anga u baala anga sisa, wi o du ala san u man fu libi bun anga taawan aini a kemeente.\nEfi i saka iseefi fu meke en bun anga taawan, yu o foondoo fu si fa sani o waka\nTe wi e meke moiti fu libi bun anga taawan, wi o foondoo fu si fa sani o waka. Na a sani de pasa anga wan Kotoigi. A taki: „Mi be e si enke wan fu den sisa be e si mi enke pikinnengee. A sani de be e fooseli mi. Neen meke mi á be e taki bunbun anga en. Mi be e denki taki, ’efu a nai lesipeki mi, miseefi ná o lesipeki en.’”\nMa di a sisa ya go sidon denki a fasi fa ai tyai enseefi, a taki: „Mi bigin si den fowtu di miseefi e meke, neen mi bigin fii fuufeli. Mi si taki mi be mu kengi a fasi fa mi e denki. Mi begi Yehofa, neen mi bai wan pikin kado gi en. Mi sikiifi wan kaita tu fu akisi en paadon fu a fasi fa mi be tyai miseefi. U baasa, neen u fika a taki de. Noiti moo mi anga en kisi toobi.”\nAla sama wani libi bun anga taawan. Den wani taawan libi bun anga den tu. Ma son leisi te wan sama e si enke taawan á lobi en, efuso te ai si enke a bun moo taawan, da ai tyai enseefi a wan fasi di á fiti. A so den sama fu a goontapu ya e tyai denseefi, ma den sama di e dini Yehofa mu libi na a wan. Yehofa be meke Pawlesi sikiifi gi den Kelesten taki den mu ’tyai denseefi a wan fasi di fiti sama di Gadu kai’. A taki u mu du a sani ya „anga sakafasi anga safu-ati. U mu abi pasensi, u mu abi lobi, da wi o man abi boo anga taawan. U mu libi bun anga useefi. U mu du ala san u poi fu libi na a wan, enke fa a santa yeye e yeepi u” (Efeisesama 4:1-3). A moin fu si fa a foluku fu Yehofa e „libi na a wan”. Meke u du ala san u poi fu toobi á de aini a kemeente. Te wi á fusutan useefi, u mu meke moiti fu taki fusutan useefi.\nPawlesi anga Barnabas a be baala, winsi fa den manii be kengi\nPawlesi a be wan man di á be e meke sipowtu. Fosi a toon wan Kelesten, en ’ati be e boon a den disipel fu Masaa. A be wani kii den’ (Toli 9:1). Bakaten Pawlesi taki fa a be e si den Kelesten. A taki: „Mi be e buuse den.”—Toli 26:11.\nDi Pawlesi dopu a kengi. Ma den sama be sabi fa a be de fosi. Baka wan pisiten di a toon Kelesten, den baala „be e feele en. Den á be e biibi taki a be toon wan disipel”.—Toli 9:26.\nDi Pawlesi go a Yelusalem, den baala anga sisa á be e fitoow en. Ma wan baala fu Siprus di den be e kai Yowsefu yeepi en. Yowsefu be abi bun manii. Den baala anga sisa be e lesipeki en. Den baala anga sisa be e kai en Barnabas. A nen ya wani taki „Manpikin fu toosutu” (Toli 4:36, 37). Fa Barnabas yeepi Pawlesi? Beibel taki: „Barnabas yeepi en. A tyai en go a den apostel. Neen Sawlesi soi den finifini fa a be si Masaa di a be de a pasi. A taigi den taki Masaa be taki anga en. A taigi den tu taki a á be e feele fu taki fu a nen fu Yesesi di a be de a Damaskus” (Toli 9:26-28). Di den baala yee san Barnabas taki, den bigin biibi Pawlesi. Den be e si en enke den baala. A á teke langa neen Barnabas anga Pawlesi bigin wooko makandaa enke zendeling.—Toli 13:2, 3.\nBarnabas be musu lobi fa Pawlesi be de fayafaya. A be musu e bigi gi en tu taki Pawlesi á be e feele fu taki fa ai denki te a be de fanowdu. Pawlesi seefi be musu e teke en fu bigi taki a be e wooko makandaa anga Barnabas, bika a be abi bun manii. A be musu lobi a fasi fa a be e yeepi taawan.\nMa da fa a waka Beibel taki Pawlesi anga Barnabas be „kisi gaan toobi”? San be pasa? A ná di Pawlesi anga Barnabas á be abi aseefi manii meke den kwali. Wan fu den be wani Yohanisi Malikisi be du a zendeling wooko makandaa anga den, ma a taawan á be wani. Na a sani ya be tyai a toobi.—Toli 15:36-40.\nPawlesi anga Barnabas á be abi aseefi manii, toku den be e wooko makandaa. A musu de so taki den be fusutan denseefi bakaten, bika Yohanisi Malikisi be e wooko makandaa anga Pawlesi (Kolosesama 4:10). Leti enke Pawlesi anga Barnabas, a so useefi ná abi denseefi manii. Ma toku u poi dini Yehofa makandaa.


Na a bun-ati fu Gadu meke u fii—Romesama 6:14 | Wakititolen\n„Wi á mu meke sondu toon u basi, bika . . . Gadu soi u bun-ati.”—ROMESAMA 6:14.\nSINGI: 2, 61\nSaide meke u sa taki a bun-ati Gadu soi gi u, di a meke Yesesi dede gi u?\nSaide meke u sa taki „a sondu fasi fa u be e libi dede”?\nSaide meke den sama di e teke en fu bigi taki Gadu soi bun-ati gi den, e du ala san den man fu den á du sondu?\n1, 2. Sowtu wini wi e fende fu Romesama 5:12?\nROMESAMA 5:12 taki: „Wan man meke sondu de a goontapu, neen sondu tyai dede. Neen meke ala sama e dede, bika ala den abi sondu.” A tekisi ya a wan fu den tekisi di u sabi bun. Wi e leisi en gi sama tu te wi e leli den san Beibel taki.\n2 Yu o fende a tekisi ya omen leisi aini a San Bijbel e leri wi trutru? buku. A ná abi misi, te wi e sutudeli kapitel 3, 5 anga 6 makandii anga u pikin efuso taa sama, wi e leisi Romesama 5:12. U sa leisi a tekisi ya gi sama fu soi den saide a goontapu á de wan paladeisi nownow. U sa soi den tu saide a de fanowdu fu libisama fii fu sondu anga dede, anga saide meke wi e dede. Boiti dati a tekisi e yeepi u fu teke en fu bigi taki wi anga Yehofa a mati. Ai gi u taanga-sikin fu du san Yehofa lobi anga fu angii fu den sani di a paamisi u.\n3. San ala libisama abi?\n3 A tyali taki ala wi abi sondu. Wi e meke fowtu ala dei. Ma Yehofa abi tyali-ati. A sabi taki wi a sondu sama, neen meke a de kabakaba fu gi u paadon (Psalm 103:13, 14). Yesesi be taki u mu e begi Gadu fu a gi u paadon fu u sondu (Lukasi 11:2-4). Efu Yehofa gi u paadon fu den fowtu di u meke aini a ten di pasa, a á de fanowdu fu wi e denki den fowtu de moo. Meke u luku saide Yehofa e gi u paadon.\nSAIDE YEHOFA E GI U PAADON?\n4, 5. (a) San e yeepi u fu fusutan Romesama 5:12? (b) San a „bun-ati” fu Gadu wani taki?\n4 A Beibel buku Romesama, moomoo kapitel 6 e yeepi u fu fusutan saide Yehofa e gi u paadon. Aini kapitel 3 wi e leisi taki „ala sama e sondu”. Baka dati Pawlesi taki: „Na a bun-ati fu Gadu meke ai si wi enke sama di e libi a wan leti fasi fu di Yesesi Kelestesi pai a paiman fu fii wi. A sani ya de enke wan kado di Gadu gi libisama” (Romesama 3:23, 24). San Pawlesi be wani taki anga a wowtu „bun-ati”? Wan buku taki a Giiki wowtu di Pawlesi koboloiki, wani taki wan sama e du wan bun gi taawan sondee fu pakisei taki a sama o pai en baka. A wan sani di wan sama ná abi leti fu fende.\n5 Wan sabiman taki moo gaanse a Giiki wowtu fu bun-ati, e soi go a san Yehofa anga Yesesi du fu fii libisama fu sondu anga dede. Neen meke a Nyun-Grontapuvertaling e kai a sani ya bun-ati. Meke u luku san Yehofa du fu soi bun-ati gi u anga fa u sa fende wini fu a bun-ati fi en aini a ten ya. Wi o luku tu fa a bun-ati di a soi u, o meke sani waka bun aini a ten di e kon.\nYehofa soi bun-ati gi u, a du wan sani fu fii ala sama anga yeepi fu Yesesi Kelestesi\n6. Sama sa fende wini fu a bun-ati fu Gadu? Fa den sa fende wini fi en?\n6 A di Adan sondu, meke ala libisama abi sondu, neen meke wi e dede. Beibel taki a „wan man sondu neen dede e tii wi enke kownu”. Ma Yehofa soi bun-ati gi u, a du wan sani fu fii ala sama anga yeepi fu „wan man, Yesesi Kelestesi” (Romesama 5:12, 15, 17). A „omen sama o toon sama di e libi a wan leti fasi di wan sama aliki Gadu”. Na a sani di Yesesi du meke ala den sama ya sa fende a okasi fu libi fu teego.—Romesama 5:19, 21.\n7. Saide nawan sama á be abi leti fu fende a bun-ati fu Gadu?\n7 Denki a sani ya. A ná namonamo Yehofa be mu meke en Manpikin dede gi u. Ma a soi bun-ati gi u, di a seeka sani fu fii wi fu sondu anga dede. Nawan fu u be abi leti fu fende a sani di Yehofa anga Yesesi du gi u. Wi e teke en fu bigi taki Gadu seeka sani gi u fu u sa fende paadon fu sondu. A sani ya o yeepi u fu fende teego libi tu. Meke u soi Gadu anga a fasi fa wi e libi taki a sani di a du, e bigi gi u.\nWI E TEKE EN FU BIGI TAKI GADU SOI BUN-ATI GI U\n8. San wi á mu denki noiti?\n8 U sabi taki Yehofa de kabakaba fu gi u paadon, winsi u du wan gaan sondu. Ma noiti u mu si enke u sa du sondu fu seefi, fu di Gadu soi bun-ati gi u. Son Kelesten be abi a denki ya aini a ten fu den apostel. (Leisi Yudasi 4.) Aini a ten ya, u mu luku bun fu wi á meke taawan meke wi e denki so tu.\n9, 10. Fa Pawlesi anga taa Kelesten fii fu sondu anga dede?\n9 Pawlesi be taigi den Kelesten taki den á mu denki taki Yehofa o gi den paadon efu den e sondu fu seefi. A be taigi den taki noiti den mu denki a sani de, bika ’a sondu fasi fa den be e libi dede’. (Leisi Romesama 6:1, 2.) San a sani ya wani taki?\nAla u sa du den sani di a sondu sikin lobi, ma u sa basi den sondu fii fu u tu\n10 A di Yesesi dede gi libisama, meke Gadu be man gi Pawlesi anga den taa Kelesten fu a ten de paadon. Yehofa salufu den anga en santa yeye fu den sa toon en manpikin. Efu den be holidoo, den be o go tii anga Yesesi a hemel. Efu den be e libi a goontapu ete, da fa ’a sondu fasi fa den be e libi dede’? Pawlesi soi kiin taki den kengi a hii fasi fa den be e libi. A taki baka di Yesesi dede, a weki baka enke wan yeye di á poi dede moo. Neen meke „dede á neen basi moo”. Pawlesi taki a fasi fa den Kelesten be e libi be dede tu. A hii fasi fa den be e libi kengi, bika den á be e meke den sondu fii fu den tii den moo. Fanafu a ten de, den be e du ala san den man fu libi enke fa Yehofa wani. ’A sondu fasi fa den be e libi dede.’ Neen den toon „sama di e libi gi Gadu” fu di Yesesi Kelestesi yeepi den.—Romesama 6:9, 11.\n11. Saide u sa taki „a sondu fasi” fa den Kelesten fu a ten ya be e libi dede?\n11 Fa a de anga wi? A „sondu fasi fa u be e libi dede” tu? Aini a ten di pasa, u be e du omen sani di á be bun, sondee fu pakisei fa Yehofa e si den sani ya. Wi a be „saafu fu wan molusu libi. U be e du sani di á bun”, dati wani taki „saafu fu sondu” (Romesama 6:19, 20). Ma di u leli aini Beibel fa Gadu wani u libi, neen u kengi u libi. U paamisi Gadu taki wi o libi enke fa a wani, neen u dopu. U be e angii fu libi enke fa Yehofa wani. „Nownow wi a ná saafu fu sondu moo”, ma u „toon saafu fu leti-du”.—Romesama 6:17, 18.\n12. San ala u mu du?\n12 Pakisei iseefi te yu e leisi a sani di Pawlesi taki ya. A taki: „Wi á mu meke sondu tii a sikin fu u di o dede, enke kownu moo. Ná du san a sondu sikin wani tu” (Romesama 6:12). A sani ya e soi taki u sa du den sani di a sondu sikin lobi, ma u sa basi den sondu fii fu u tu. Akisi iseefi den sani ya: ’Mi e fika den takuu fii fu mi te enke mi á poi basi den moo? Mi e feti fu puu den fii ya gawgaw?’ Efu wi e teke a bun-ati di Gadu soi u fu bigi, wi o du ala san u man fu libi enke fa a wani.\nI POI MEKE MOITI FU YU Á SONDU\n13. Saide u sa biibi taki u poi tyai useefi bun?\n13 Aini a ten fu den apostel, son sama di be e tan a Korente a be fufuuman, man di e didon anga taa man efuso uman di be e didon anga taa uman, sama di be e waka gi den toowpaa, sama di be e dini falisi Gadu anga sopiman. Ma di den kon sabi Yehofa, den kon lobi en. A sani ya yeepi den fu kengi. Sen be e kisi den te den be e pakisei a fasi fa den be e libi fosi (Romesama 6:21; 1 Korentesama 6:9-11). Den Kelesten fu Rome seefi be mu kengi a fasi fa den be e libi. Pawlesi taigi den taki: „Wi á mu e si u sikin enke wooko sani fu du sondu. Wi á mu e si en enke feti sani fu du ogii tu. Ma u mu poti u libi aini Gadu ana, bika u de enke sama di weki baka. Du sani enke fa Gadu wani anga u sikin. Dati wani taki u mu si u sikin enke feti sani fu du bun” (Romesama 6:13). Pawlesi be sabi taki den sama ya be poi tyai denseefi bun. A sani de be o yeepi den fu fende wini fu a bun-ati fu Gadu.\n14, 15. San u mu akisi useefi?\n14 Na aseefi sani e pasa aini a ten ya. Son wan fu den baala anga sisa fu u be e libi enke den sama fu Korente. Ma di den kon sabi Yehofa, neen den kengi. A be de leti enke den kon „kiin”. Efu u wani Yehofa piisii, da ala u mu kengi a fasi fa u be e libi. Te anga now u wani soi Yehofa taki ai bigi gi u taki a soi u bun-ati. Neen meke u wani du ala san u man fu feti anga den sondu fii fu u. U wani dini Yehofa tu.\n15 Noiti u wani du den gaan sondu di son sama fu Korente be e du. Wi á mu denki taki efu wi e du den sondu de naamo, da Yehofa o gi u paadon. Ma fa fu den sondu di son sama nai si enke gaan sondu? U de kabakaba fu du ala san Yehofa e akisi u?—Romesama 6:14, 17.\n16. Fa u du sabi taki a ná den sondu di sikiifi a 1 Korentesama 6:9-11, wawan wi á mu du?\n16 Pakisei apostel Pawlesi. A á be e du den gaan sondu di kai a 1 Korentesama 6:9-11, ma tokuso a be sikiifi taki: „Ma mi á wan sondu sama, wan saafu fu sondu. Mi á sabi saide mi e tyai miseefi so. Bika mi nai du den sani di mi wani du, ma a den sani di mi e buuse mi e du” (Romesama 7:14, 15). A sani ya e soi taki Pawlesi be e si taa sani enke sondu tu. A be wani libi enke fa Yehofa wani, neen meke a be e meke moiti fu a á du den sondu de. (Leisi Romesama 7:21-23.) Meke u du ala san u man fu waka a Pawlesi baka, da u libi enke fa Yehofa wani.\n17. Saide u mu e du sani anga wan kiin ati?\n17 U sabi taki te wi e dini Yehofa, u mu e du sani anga wan kiin ati. (Leisi Odo 14:5; Efeisesama 4:25.) Wi á wani de enke Saatan di Beibel e kai „a dda fu lei”. Wi á mu feegete taki a lei kii Ananiyas anga Safira. Neen meke wi á mu e lei (Yohanisi 8:44; Toli 5:1-11). Ma a ná te wan sama nai lei, da dati wani taki ai du sani anga wan kiin ati. Efu a bun-ati di Gadu soi wi e bigi gi u, wi o meke moiti fu du ala sani anga wan kiin ati.\n18, 19. San a wani taki fu du sani anga wan kiin ati?\n18 Wan sama sa bidiigi taawan sondee fu lei gi en. Meke u luku a toli ya moo fini. Yehofa be taigi den Islayelisama taki: „Wi á mu fufuu. Wi á mu e bidiigi sama. Wi á mu e koli taawan tu.” Saide den be abi a weiti ya fanowdu? Yehofa be taigi den taki: „U mu santa, bika mi, Yehofa u Gadu, santa” (Lefitikesi 19:2, 11). Kande u nai lei, ma efu wi e meke sama biibi wan sani di á tuu, u nai du sani anga wan kiin ati.\nWi o meke moiti fu wi á lei efuso bidiigi sama? (Luku paragraaf 19)\n19 Meke u taki, wan man taigi en basi anga den sama fu a wooko pe taki a mu gwe fuuku bika a mu go a dataa. Ma a ná fu a sani de ede a wani gwe fuuku. A wani gwe fuuku fu go koi anga en famii. A mofu di a be abi anga a dataa a ná be langa sani. A wan deesi a be mu go teke gawgaw a wan powli. A kan tu taki a pai a be mu go pai fu wan deesi. A man ya du sani anga wan kiin ati efuso a bidiigi taawan? A meke taawan biibi wan sani di á be de tuu. Son leisi sama e bidiigi taawan fu fende wini efuso fu di den á wani sitaafu. Ma wi dati e du san Yehofa taki, neen meke u nai „bidiigi sama”. A san a taki bun efuso santa u wani du.—Romesama 6:19.\n20, 21. San u ná o du efu ai bigi gi u taki Gadu soi bun-ati gi u?\n20 Enke Kelesten u sabi taki wi á mu waka gi u toowpaa, wi á mu e diingi duungu efuso du taa gaan sondu. Te i luku en bun, wi á wani du nawan sani di Yehofa á lobi. Boiti taki wi á wani didon anga wan sama di á de u toowpaa, u wani luku bun anga den sani di wi e du te wi e meke piisii. Boiti taki wi á wani diingi duungu, wi á wani diingi sopi te enke u hei. Anga ala fa wi e fii fu du den sani ya son leisi, tokuso u sabi taki efu u meke moiti wi o poi holi useefi.\n21 U wani meke moiti fu du ala san u man fu du san Pawlesi taigi den Kelesten. A be taigi den taki: „Ná meke sondu tii a sikin fu u di o dede enke kownu moo. Ná du san a sondu sikin wani tu” (Romesama 6:12; 7:18-20). A tuu taki wi á poi wai pasi gi ala sondu, ma te wi e meke moiti fu wi á du nawan sondu, da wi e soi Yehofa anga Yesesi taki a bun-ati di den soi gi u, e bigi gi u.\n22. San wi o fende aini a ten di e kon efu a bun-ati di Gadu soi gi u, e bigi u?\n22 Yehofa gi u paadon fu den sondu di u du aini a ten di pasa. Te anga now ai gi u paadon ete. Ai bigi gi u taki a soi u a bun-ati fi en. Neen meke u mu du ala san u man fu wi á du sani di ai buuse, winsi taa sama nai si den sani de enke sondu. Sowtu wini wi o fende efu wi e du a sani de? Pawlesi taki: „Ma nownow u fii, wi a ná saafu fu sondu moo. U toon saafu fu Gadu. A sani de meke u kon santa. Wi o fende teego libi te fu kaba.”—Romesama 6:22.


Saide den sani di Mateyesi sikiifi fu a libi fu Yesesi anga den sani di Lukasi sikiifi a ná aseefi?\nA Wakititolen (anga sutudi-artikel) | augustus 2017\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\nMateyesi anga Lukasi sikiifi sani fu a pisiten di Yesesi meke anga wantu sani di pasa di a be yonkuu. Ma den á sikiifi denseefi toli. Ibiiwan fu den sikiifi wan taa toli fu Yesesi di a be yonkuu, fu di den á poti pakisei a denseefi sama di be de makandaa anga Yesesi.\nDi Mateyesi be e sikiifi toli fu Yesesi, a moo poti pakisei a Yowsefu. Ai soi san Yowsefu du di Maliya taigi en taki a de anga bee, fa wan engel kon soi Yowsefu aini wan deen saide Maliya be de anga bee anga fa Yowsefu wooko anga san a engel taigi en (Mateyesi 1:19-25). Mateyesi sikiifi tu fa wan engel taigi Yowsefu aini wan deen fu lowe go a Egepte anga en osufamii. A sikiifi taki Yowsefu du san a engel taigi en. Mateyesi sikiifi taki bakaten wan engel taigi Yowsefu aini wan deen taki en anga en osufamii mu daai go a Islayeli baka. A sikiifi taki Yowsefu anga en osufamii daai go a Islayeli baka, neen den go tan a Nasaleti (Mateyesi 2:13, 14, 19-23). Aini kapitel wan anga tu fu a Beibel buku Mateyesi, a aitin leisi Mateyesi kai Yowsefu nen, ma a fo leisi namo a taki fu Maliya aini den kapitel ya.\nLukasi moo poti pakisei a Maliya. Ai soi fa a engel di den e kai Gabiliyeli be kon luku Maliya, fa Maliya be go luku en famii Elisabet anga fa a be gafa Yehofa (Lukasi 1:26-56). A sikiifi tu san Simeyon taigi Maliya fu a pina di Yesesi be o pina. Baka dati a sikiifi fa Yesesi anga den famii fi en be go na a tempel di a be abi 12 yali. Di Lukasi sikiifi a toli ya, a san Maliya taki a sikiifi, a á sikiifi san Yowsefu taki. A sikiifi tu taki Maliya be e pakisei den sani di pasa a dei de (Lukasi 2:19, 34, 35, 48, 51). Aini kapitel wan anga kapitel tu fu a Beibel buku Lukasi, a 12 leisi Lukasi kai Maliya nen. Ma a 3 leisi namo a kai Yowsefu nen aini den tu kapitel ya. Mateyesi sikiifi san Yowsefu du anga fa a be e denki. Ma Lukasi sikiifi fa Maliya be e denki anga den sani di miti en.\nDen nen fu den afo fu Yesesi á sikiifi na aseefi fasi baka makandaa aini den Beibel buku Mateyesi anga Lukasi. Mateyesi sikiifi den nen fu den famii fu Yowsefu, a kweki dda fu Yesesi, fu soi taki Yesesi be abi a leti fu toon kownu enke bakapikin fu David. Saide? A fu di Yowsefu a be wan bakapikin fu Salomo, a manpikin David (Mateyesi 1:6, 16). Ma Lukasi sikiifi den nen fu den afo fu Maliya, fu soi taki Yesesi abi a leti fu toon kownu fu di en anga Kownu David a famii. Neen abi a leti fu toon kownu enke „bakapikin fu David” (Romesma 1:3). Saide? A fu di Maliya a be wan bakapikin fu Natan, wan fu den boi fu Kownu David (Lukasi 3:31). Saide Lukasi kai Yowsefu a manpikin fu Eli, aladi a Maliya na a umanpikin fu Eli? A den manengee nen wawan be e de aini den buku te den be e sikiifi den nen fu den afo fu wan sama. Neen meke di Lukasi kai Yowsefu manpikin fu Eli, di a be e taki fu den afo fu Maliya, ala sama be sabi taki Yowsefu be toow anga Eli umanpikin.—Lukasi 3:23.\nDen nen fu den afo fu Yesesi di kai aini a Beibel buku Mateyesi anga Lukasi e soi taki Yesesi a be a Mesiyas di Gadu be paamisi. Ala sama be sabi taki Yesesi a be wan bakapikin fu David. Den Faliseiman seefi á be poi taki Yesesi a ná bakapikin fu David. Den nen fu den afo fu Yesesi di Mateyesi anga Lukasi sikiifi e yeepi u fu biibi taki den taa sani di Gadu paamisi o kon tuu.\nSani di leisiman akisi—Augustus 2017\nYu o wakiti anga pasensi?\n’Libisama á poi fusutan a freide fu Gadu’\nU mu kengi a fasi fa u be de fosi\nFa u sa toon nyun sama?\nLobi de taanga fanowdu\nAMERICAS „On ten wan gaan komakandaa o holi baka?”\nText Fasi fa i sa download sani A WAKITITOLEN (ANGA SUTUDI-ARTIKEL) augustus 2017\nA WAKITITOLEN (ANGA SUTUDI-ARTIKEL) augustus 2017


Ondoofenitoli: Gadu soi bun-ati gi wi a omen fasi | Douglas Guest\nGadu soi bun-ati gi wi a omen fasi\nEnke fa Douglas Guest seefi gi a toli\nNda Arthur be lobi Gadu di a be de wan yonkuman, neen meke a be wani toon wan dinali aini a Methodist keliki. Ma di a fende wan buku fu den Beibel Ondoosukuman, a á be wani toon a Methodist dinali moo. A so a bigin paa anga den Beibel Ondoosukuman. A dopu aini 1914 di a be abi 17 yali. A ten fu a Fosi Goontapu Feti den be dwengi en fu a toon suudati, ma a á be wani toon suudati. Neen meke den sooto en tin mun langa na a Kingston dunguu-osu di de a Ontario, wan peesi a Kanada. Di a komoto a dunguu-osu, neen a toon wan colporteur. Fosi a so den be e kai den pionili.\nAini 1926, neen nda toow anga Hazel Wilkinson, a so den e kai mma. Hazel Wilkinson mma be kon a waaleiti aini 1908. Mi meke a 24 april 1931. Mi mma anga nda meke fo pikin. Mi na a du fu tu. Nda á be e meke sipowtu anga Beibel. A be yeepi u fu lobi a Beibel tu. Na a dini di u be e dini Yehofa a be a moo pelensipali sani gi u. Ala yuu u be e peleiki osu fu osu enke famii.—Toli 20:20.\nMI WAKA A NDA BAKA, MI Á TOON SUUDATI, MI TOON PIONILI\nDu Fu Tu Goontapu Feti bigin aini 1939. A taa yali neen den tapu a wooko fu Yehofa Kotoigi aini Kanada. Den sikoo pikin be mu singi gi a faaka fu a kondee te den be de aini kalasi. Te den be e singi, da den be e sende mi anga mi sisa Dorothy go a doose. Ma wan dei a mi Yefolow be wani gi mi sen. A taigi mi taki mi soso. Baka sikoo neen omen pikin fu a kalasi boto mi fon. A sani ya gi mi moo taanga-sikin fu „aliki Gadu moo libisama”.—Toli 5:29.\nAini yuli 1942, di mi be abi 11 yali, mi dopu aini wan wataa baki a wan peesi pe den e kweki meti. Te mi be abi fakansi da mi be e du fakansi pionili. Nownow den e kai en yeepi pionili. Wan yali ten mi anga dii baala be go a wan peesi a Ontario. U be go peleiki gi den sama di e koti udu.\nMi bigin du a kowownu pionili wooko na a 1 mei 1949. Baka dati, den baala be akisi mi fu go yeepi anga bow wooko na a beikantoo fu Kanada. A so mi bigin wooko na a beikantoo. Mi be e wooko na a pisi pe den e meke buku. Den be leli mi wooko anga den masini di e doloki buku. Mi e membee ete fa u be mu wooko hii neti omen wiki langa, fu doloki wan talakitaati di be e taki fu a fasi fa den e pina a foluku fu Yehofa a Kanada.\nBakaten mi be mu wooko na a dienst afdeling. Den be gi mi a wooko fu taki anga den pionili di be o go a Quebec pe tesi be e miti den Kotoigi. Wan fu den pionili ya, a Mary Zazula. A be e tan a wan peesi di e kai Edmonton, a Alberta. A sisa ya mma anga en dda be e go na Anitii keliki. Di Mary anga en gaan baala á be wani tapu anga a sutudeli di den be e sutudeli, neen en mma anga en dda poti den a doo. Mary anga en baala dopu na a yuni 1951. Baka sigisi mun neen den bigin pionili. Di mi be e taki anga Mary mi be si taki a lobi Yehofa anga en hii ati. Mi be e denki aini miseefi taki, anga a uman ya mi wani toow. Baka neigin mun, neen u toow na a 30 yanuari 1954. Baka di u toow, neen den kai u fu go a wan sikoo pe den leli u du a kelen wooko. U du a kelen wooko tu yali langa a wan pisi fu Ontario.\nA peleikiwooko be e go a fesi, neen meke moo zendeling be de fanowdu. Mi anga Mary be e pakisei taki, efu u be poi tan a Kanada te eisi e kai, pe makisita lai, da u be o poi tan na ala se fu goontapu. U go na a Gileyad-sikoo di be holi du fu 27 leisi. U kaba a sikoo ya na a yuli 1956. November neen u doo Balazilikondee.\nZENDELING WOOKO A BALASILIKONDEE\nDi u doo Balasilikondee, neen u leli taki Balasilitongo. A fosi sani di u be leli a fa fu bigin taki anga wan sama. Baka dati, u leli fa u be mu taki anga den sama te u be wani gi den wan buku. Te fu kaba u go aini a peleikiwooko, neen u miti wan uman di be lobi a bosikopu di u be e paati. U be poti a wi ede taki efu wan sama be wani yee a bosikopu, u be o leisi wan tekisi gi en di e taki fu Gadu Kownukondee. Neen meke mi leisi Openbaring 21:3, 4 gi a uman ya. Di mi kaba leisi a tekisi neen mi ede daai. Mi á be gwenti a waan fu a peesi. A san be e fooseli mi.\nNa a foto di den e kai Campos u be e wooko enke zendeling. Nownow a 15 kemeente de ape. Ma di u be doo Campos, kemeente á be de ape. A wantu baala anga sisa, wan zendeling osu, anga fo sisa di be e du a zendeling wooko namo be de ape. Sisa Esther Tracy, Ramona Bauer, Luiza Schwarz, anga Lorraine Brookes (nownow en nen a Wallen). A wooko di mi be mu du aini a zendeling osu a be fu wasi koosi anga fu doo faya udu. Wan monde neti baka di u luku a Wakititolen-Sutudi neen Mary didon na a langa bangi neen a poti en ede a wan ede kunsu. U be e gi toli. Di Mary opo, neen wan sineki komoto na a kunsu ondoo. Wi á be sabi pe fu poti useefi aini a osu, ma mi fende en kii.\nBaka wan yali di u leli a Balasilitongo, neen u bigin du a kelen wooko. Den peesi pe u be e go á be abi faya. A ketebe tapu u be e siibi. Anga asi u be e go a peesi. Wan leisi u be go anga loko a wan foto di de a den mongo fu peleiki, neen u yuu wan kambaa ape. A beikantoo sende 800 buku gi u fu du a peleikiwooko. A omen leisi u be abi fu go teke buku na a peesi pe den be e sende den kon.\nAini 1962, den be holi a Kownukondee diniwooko-sikoo a omen peesi aini Balasilikondee. Mi be abi fu waka sigisi mun langa sondee mi uman go a omen peesi fu holi a sikoo ya. Mi go a Manaus, Belém, Fortaleza, Recife, anga Salvador. Di mi be de a Manaus, neen mi seeka sani fu holi wan konkelesi a wan balinen peesi pe den e singi. A alen be kai te ala a wataa tyobo. Wi á be abi wataa sai fu diingi. Den baala anga sisa á be abi bun peesi fu sidon nyan tu. Neen mi go taki anga wan edeman fu suudati. Mi soi en a polobelema fu u. A suudati edeman seeka sani fu u be man fende diingi wataa gi a hii konkelesi. A sende wantu suudati kon meke tu gaan tenti gi u tu. Aini den tenti de u be man boli, anga ala u be man sidon nyan.\nAini den pisiten di mi gwe, Mary be e peleiki a wan peesi pe den Potogisisama be e du bisnis. Ma den sama á be e wani aliki. Neen meke Mary be fii booko-saka. A taigi wantu mati fi en taki: „Noiti mi be o wani tan a Potogisikondee.” A á teke langa di a taki a sani de, neen den baala sende wan biifi gi u. Den akisi u fu go a Potogisikondee enke zendeling. A pisiten de, a wooko be tapu a Potogisikondee. Mary dyombo te neen peesi á de fu a poti enseefi, ma tokuso u go a Potogisikondee.\nA WOOKO FU WI A POTOGISIKONDEE\nAini augustus 1964, u doo Lisbon wan peesi a Potogisikondee. A á be makiliki gi den baala a Potogisikondee, bika wantu sikowtu be e wooko enke sipiyon fu kisi den. Den á be e wei enke sikowtu. Neen meke biginbigin wi á be wani go suku den baala anga sisa. U be yuu wan kambaa fosi, ma di u fende pampila fu tan aini a kondee neen u yuu wan osu. Baka feifi mun, neen wi anga den baala anga sisa fu a beikantoo miti. U be poolo te, bika a langa fosi u be man go a wan komakandaa baka.\nDen be tapu den Kownukondee zaal, neen meke a baala anga sisa osu u be e holi komakandaa. Na ala yuu sikowtu be e booko go aini den baala anga sisa osu. A omen ondoo baala anga sisa den be e tyai gwe fu go akisi sani. Den sikowtu be e dwengi den fu taigi den sama be e teke fesi a den komakandaa. Neen meke den baala anga sisa á be e kai denseefi a den famii nen moo. A den fesi nen den be e kai denseefi.\nAi gi u piisii te wi e pakisei den moo enke 60 yali di u dini Yehofa\nA moo gaan booko ede fu u, a be fu solugu taki den baala anga sisa be e fende den buku di be o yeepi den fu holidoo. Mary be e sikiifi den Wakititolen-Sutudi anga taa buku poti a pampila, da a be e miti den kon na a wan. Baka dati den be e meke kopi gi den baala anga sisa.\nU GO A KUUTU FU A BUN NYUNSU EDE\nAini yuni 1966 wan gaan kuutu holi a Lisbon. Den 49 baala anga sisa fu a kemeente Feijó be mu go a kuutu fu di den be holi komakandaa a wan baala osu. Di u be e seeka fu go na a kuutu, mi be abi fu du enke mi a wan afukati di á be de na a se fu den baala. Ma u be sabi taki u be o lasi a kuutu. U lasi en tu. Den sooto den 49 baala anga sisa fu u. Den sooto wantu fu den 45 dei langa, taawan den sooto feifi mun anga afu. Ma a sani ya be meke omen sama yee a bun nyunsu. Di u be de na a kuutu a afukati fu u be taki den seefi wowtu fu Gamaliyeli di sikiifi aini Beibel (Toli 5:33-39). Di a kuutu kaba, a so den bali a toli ya a nyunsu. U be poolo te di a afukati fu u bigin sutudeli Beibel. A bigin kon a den komakandaa.\nAini december 1966 den sende kai mi fu teke fesi na a beikantoo. Mi be mu seeka den toli di be mu go a kuutu. U be du ala san u man fu soi taki Yehofa Kotoigi abi a leti fu dini Gadu enke fa den wani aini Potogisikondee (Filipisama 1:7). Te fu kaba, den poti u nen a lanti buku na a 18 december 1974. Neen Baala Nathan Knorr anga Frederick Franz komoto te na a ede kantoo kon poolo anga u. U holi wan gaan komakandaa aini Oporto anga Lisbon. A 46.870 sama be de na a komakandaa de.\nYehofa be yeepi u fu go peleiki a den tabiki pe sama be e taki Potogisitongo. Den nen fu den tabiki ya na Azores, Cape Verde, Madeira, São Tomé anga Príncipe. Di Kotoigi kon moo ipi a den tabiki ya, u be abi wan moo gaan beikantoo fanowdu. Di den kaba meke a beikantoo ya, neen Baala Milton Henschel holi wan lezing fu gi a beikantoo abaa a Yehofa. Dati be de a 23 april 1988. A 45.522 baala anga sisa be kon aliki a lezing ya. Twenti fu den baala anga sisa di be kon aliki a lezing be de fosi a Potogisikondee enke zendeling.\nU LELI FU TAAWAN DI BIIBI BE TAANGA\nAini den yali di pasa a omen sani mi anga Mary leli fu baala anga sisa. Di mi anga Baala Theodore Jaracz be go luku wan beikantoo, a omen sani mi leli. A beikantoo di u be go luku be abi wan gaan polobelema. Den baala di be e teke fesi na a beikantoo be du ala san den be man fu losi a polobelema. A hati den taki den á be poi losi a polobelema. Neen meke Baala Jaracz gi den taanga-sikin. A taigi den taki: „Now u mu gi a santa yeye a okasi fu a du en wooko.” Boiti dati mi ná o feegete san Baala Franz taki omen yali pasa di mi anga Mary be go a Brooklyn. Di wi akisi en fu a taki wan sani fu gi u taanga-sikin, a taki: „Mi wani taigi u taki, winsi san e pasa, wi á mu gwe fika a olikanisâsi fu Yehofa. Na a wan enkii olikanisâsi ya, e du a wooko di Yesesi gi u fu du. A den wawan kodo e peleiki a bun nyunsu fu Gadu Kownukondee.”\nMi anga Mary piisii te di u du enke fa a baala taki. Ala yuu wi e membee den moin ten di u be abi te u be go luku den beikantoo. A be e switi gi u fu miti baala anga sisa, gaanwan anga pikinwan. U be lobi soi den taki wi e piisii fu si fa den lobi Yehofa. Ala yuu u be e gi den taanga-sikin fu den á gwe fika Yehofa.\nA omen yali pasa kaba. Mi anga Mary pasa 80 yali. Mary á gusontu moo enke fosi (2 Korentesama 12:9). A omen taa tesi miti u. Ma den tesi ya meke u biibi moo taanga. Boiti dati den yeepi u fu wi á gwe fika Yehofa. Te u denki den yali di u dini Yehofa, da wi e si taki a omen fasi a soi bun-ati gi u. *—Luku a maiki a ondoo.\n^ paragraaf 29 Di u be e sikiifi a artikel ya, neen Douglas Guest dede na a 25 oktober 2015. A holidoo te enke a dede.


A wan gaan bun Gadu du di a meke Yesesi dede gi u | Wakititolen\n„Ala bun sani anga ala sani di ná abi fowtu e komoto. . . na a Dda.”—YAKOWBESI 1:17.\nSINGI: 148, 109\nFA A DEDE FU YESESI . . .\ne santa a nen fu Yehofa?\no meke u fende wini fu a Kownukondee fu Yehofa?\no meke den sani di Gadu paamisi kon tuu?\n1. Sowtu wini wi e fende fu di Yesesi dede gi u?\nA DEDE fu Yesesi opo a pasi gi u fu fende omen belesi. A o meke ala den bakapikin fu Adan di e du sani a wan leti fasi toon Gadu pikin. A dede fu Yesesi opo a pasi gi u fu libi fu teego tu. Ma sani de ete di e meke engel anga libisama fende wini fu a dede di Yesesi dede gi u.—Hebrewsama 1:8, 9.\n2. (a) Sowtu pelensipali sani Yesesi be taki aini a begi fi en? (Luku a fowtow na a bigin.) (b) San wi o luku aini a artikel ya?\n2 Wan sani fu tu yali fosi Yesesi dede, a be taigi den disipel fi en fu begi taki: „U Dda di de a hemel, i nen mu santa. A Kownukondee fi i mu kon. Meke sani waka a goontapu enke fa i wani, enke fa sani e waka a hemel” (Mateyesi 6:9, 10). Meke u luku fa a dede fu Yesesi o santa a nen fu Yehofa, fa a o meke a Kownukondee kon, anga fa a o meke sani waka a goontapu enke fa Yehofa wani.\n„I NEN MU SANTA”\n3. San a nen fu Yehofa wani taki? Fa Saatan poli a nen fu Yehofa?\n3 A fosi sani di Yesesi taki aini a begi fi en na a santa di a nen fu Yehofa mu santa. A nen fu Yehofa e soi taki sani á de a goontapu efuso hemel, di abi makiti enke en. Ai du sani a wan leti fasi. Yesesi kai Yehofa „santa Dda” tu (Yohanisi 17:11). Yehofa santa, neen meke ala san ai du santa. Den weiti fi en santa tu. Tokuso Saatan be wani soi taki Gadu ná abi a leti fu poti weiti gi libisama, neen meke a lei gi Yehofa aini Eden. A so a poli Yehofa nen.—Genesesi 3:1-5.\n4. Fa Yesesi santa a nen fu Yehofa?\n4 Yesesi lobi Yehofa nen, neen meke a du ala san a poi fu santa a nen fi en (Yohanisi 17:25, 26). Fa a du a sani ya? A fasi fa Yesesi be e libi, anga den sani di a be e leli sama be e yeepi den fu si taki a di Yehofa lobi u meke a poti weiti gi u. A be e soi sama kiin taki den o fende wini efu den wooko anga den weiti fu Yehofa. (Leisi Psalm 40:8-10.) Winsi fa Saatan meke Yesesi pina te enke a dede, tokuso Yesesi du sani enke fa Yehofa wani. A soi taki wan sama di ná abi sondu poi du sani enke fa Yehofa wani winsi san e pasa.\n5. Fa u sa santa Yehofa nen?\n5 Fa u sa soi taki u lobi a nen fu Yehofa? Den sani di wi e du o soi efu u lobi a nen fu Yehofa tuutuu. (Leisi 1 Peitilisi 1:15, 16.) Dati wani taki a Yehofa wawan wi o dini, wi o aliki en anga u hii ati tu. Winsi sama e du ogii anga u, wi o du ala san u poi fu du san Yehofa wani. Wi e gi Yehofa gaandi te wi e holi den weiti fi en (Mateyesi 5:14-16). Boiti dati wi e soi taki den weiti fi en bun. Wi e soi tu taki Saatan a wan leiman. Wi a sondu libisama, neen meke wi o go e meke fowtu. Ma te u meke wan fowtu, da wi o soi taki ai hati u, wi o meke moiti fu wi á du sani di e gi Yehofa poli nen.—Psalm 79:9.\n6. Saide Yehofa e si wi enke sama di e libi a wan leti fasi, winsi fa wi a sondu libisama?\n6 Winsi wi abi a gaandi fu go a hemel efuso fu tan a goontapu ya, Yehofa e gi u paadon fu den sondu fu u efu wi e biibi taki a dede fu Yesesi e tyai wini gi u. Yehofa e teke den sama di paamisi en taki den o libi enke fa a wani, aini en osufamii. Ai si den salufu Kelesten enke en manpikin, ai si den „taa sikapu” enke en mati (Yohanisi 10:16; Romesama 5:1, 2; Yakowbesi 2:21-25). Dati e soi taki a dede di Yesesi dede gi u, e gi wi a okasi aini a ten ya fu toon Yehofa mati. Ai gi wi a okasi tu fu santa a nen fi en.\n„A KOWNUKONDEE FI I MU KON”\n7. Sowtu wini wi o fende fu a dede fu Yesesi?\n7 Yesesi taki wan taa sani aini a begi fi en. A taki: „A Kownukondee fi i mu kon.” San a dede di Yesesi dede gi u abi fu du anga a kon di a Kownukondee fu Gadu mu kon? Yesesi anga den 144.000 sama di Gadu teke a goontapu ya, o tii a Kownukondee fu Gadu. Na a dede fu Yesesi meke den sama ya fende a okasi fu go tii a hemel te den weki baka (Openbaring 5:9, 10; 14:1). Den o de enke kownu anga pilisite, da den o tii goontapu makandaa anga Yesesi wan dunsu yali langa. Aini a dunsu yali de, Yehofa o meke goontapu toon wan paladeisi. A o puu sondu gi libisama tu. A so den engel di e dini Yehofa a hemel anga den sama di e dini en a goontapu ya, o toon wan famii (Openbaring 5:13; 20:6). Yesesi o kii Saatan. Boiti dati, a o puu ala den polobelema di Saatan tyai kon a goontapu.—Genesesi 3:15.\n8. (a) Fa Yesesi yeepi den disipel fi en fu fusutan taki a Kownukondee de taanga fanowdu? (b) Fa wi e holibaka gi a Kownukondee aini a ten ya?\n8 Yesesi soi den bakaman fi en taki a Kownukondee fu Gadu de taanga fanowdu. Fa a du a sani ya? Fa i si Yesesi dopu, a so a bigin paati „a bun nyunsu fu a Kownukondee fu Gadu” na ala peesi pe a be e go (Lukasi 4:43). A be taigi den disipel fi en taki den mu de en kotoigi na ala den „uku fu goontapu” (Toli 1:6-8). A bosikopu fu a Kownukondee di wi e paati aini a ten ya, e yeepi sama fu sabi taki Yesesi dede gi u. Ai yeepi den fu toon wan pisi fu a Kownukondee fu Gadu tu. Wi e soi taki wi e holibaka gi a Kownukondee fu di wi e yeepi den salufu Kelesten paati a bun nyunsu a hii goontapu.—Mateyesi 24:14; 25:40.\n„MEKE SANI WAKA ENKE FA I WANI”\n9. Fa u du sabi taki Yehofa o du san a abi a pakisei gi libisama?\n9 San Yesesi be wani soi di a taki: „Meke sani waka enke fa i wani”? Te Yehofa taki wan sani o pasa, ai pasa tuu (Yesaya 55:11). Winsi san Saatan du, a ná o poi tapu Yehofa fu du san a wani. Saide Yehofa meke goontapu? A be wani Adan anga Efa meke pikin fuu goontapu. Den pikin ya á be o abi sondu (Genesesi 1:28). Efu Adan anga Efa á be meke pikin fosi den dede, da a sani di Gadu be abi a pakisei á be o pasa. Goontapu á be o fuu anga den pikin fu den. Neen meke Yehofa gi den a okasi fu meke pikin. A di Yesesi dede gi u, meke ala den sama di e biibi abi a okasi fu fii fu sondu, den abi a okasi fu libi fu teego tu. Yehofa lobi libisama. A wani u fende a bun libi di a be abi a pakisei di a meke libisama.\n10. Sowtu wini den sama di dede o fende fu di Yesesi dede gi u?\n10 Fa fu den somen sama di dede sondee den sabi Yehofa? Yehofa wani sama libi fu teego. Neen meke a o weki den dedesama baka, da den o fende a okasi fu leli sabi Yehofa fu den sa libi fu teego (Toli 24:15). A Yehofa e gi sama libi. Te Yehofa o weki den dedesama baka, a o toon den Dda (Psalm 36:9). Yesesi kai Yehofa aini a begi fi en „u Dda di de a hemel” (Mateyesi 6:9). Yehofa gi Yesesi a wooko fu weki den dedesama. Yesesi taki: „A mi na a opobaka anga a libi.”—Yohanisi 6:40, 44; 11:25.\n11. San Gadu abi a pakisei gi a „gaan kulu”?\n11 Yesesi be taki: „Den sama di e du san Gadu wani a mi baala, mi sisa anga mi mma” (Malikisi 3:35). Yehofa wani ala nasi sama dini en. Beibel e kai den sama ya „a gaan kulu” di sama á poi teli. Den e biibi taki a dede fu Yesesi o tyai wini gi den. Den e aliki Gadu tu. Den e bali taki: „Wi e gi u Gadu di sidon na a kownusutuu anga a Pikin Sikapu daa, bika den fii wi.”—Openbaring 7:9, 10.\n12. Fa a begi fu Yesesi e soi san Yehofa abi a pakisei gi libisama?\n12 Te u luku a begi fu Yesesi, da wi e fusutan san Yehofa abi a pakisei gi libisama. Wan fu den sani na a du di u mu du ala san u poi fu santa a nen fu Yehofa (Yesaya 8:13). A dede di Yesesi dede gi u, meke wi abi a okasi fu kon fii. Ai santa a nen fu Yehofa tu. A nen fu Yesesi wani taki „a Yehofa e fii sama”. Du fu tu sani, a Kownukondee o yeepi den sama di e libi enke fa Gadu wani fu fende wini fu a dede fu Yesesi. Du fu dii, u sabi taki nawan sani poi tapu Yehofa fu du san a abi a pakisei.—Psalm 135:6; Yesaya 46:9, 10.\nSOI YEHOFA TAKI AI BIGI GI I TAKI YESESI DEDE GI U\n13. Saide wi e dopu?\n13 Wan fasi fa wi e soi taki a dede fu Yesesi e bigi gi u, a te u paamisi Yehofa taki wi o libi enke fa a wani, da u dopu. Te u du a sani ya, da wi e soi taki wi e biibi taki a dede fu Yesesi e tyai wini gi u. Wi e soi tu taki „wi a fu Yehofa” (Romesama 14:8). Te u dopu, wi e begi Yehofa fu a yeepi u fu abi „wan kiin kosensi” (1 Peitilisi 3:21). A dede di Yesesi dede gi u, e opo a pasi fu Yehofa gi u paadon fu den sondu di u du. Wi e biibi taki a o gi wi ala den sani di a paamisi u.—Romesama 8:32.\nFa wi o soi taki wi e si a dede fu Yesesi enke wan gaan sani? (Luku paragraaf 13, 14)\n14. Saide Yehofa taki u mu lobi taawan?\n14 A lobi e meke Yehofa e du ala den sani di ai du. A wani ala den sama di e dini en waka neen baka (1 Yohanisi 4:8-11). Te u lobi taa sama wi e soi taki wi a pikin fu u „Dda di de a hemel” (Mateyesi 5:43-48). Den moo gaan weiti na, (1) i mu lobi Yehofa (2) i mu lobi taa sama (Mateyesi 22:37-40). Wan fasi fa wi e soi taki u lobi taa sama, a te wi e taigi den a bun nyunsu fu Gadu Kownukondee. Efu u lobi taawan enke fa Yehofa taigi u, moomoo u baala anga sisa, da wi e soi taki u lobi Yehofa „anga u hii ati”.—1 Yohanisi 4:12, 20.\nA DEDE FU YESESI OPO A PASI GI YEHOFA FU A BELESI U\n15. (a) Fa Yehofa e belesi wi aini a ten ya? (b) Fa a o belesi wi aini a ten di e kon?\n15 A dede fu Yesesi o meke Yehofa puu sondu gi u. A o gi u paadon anga en hii ati. (Leisi Toli 3:19-21.) Enke fa u be si kaba, a dede fu Yesesi opo a pasi gi wantu sama fu toon Gadu manpikin. Yehofa o salufu den fu go a hemel (Romesama 8:15-17). Yehofa e kai den sama fu a „gaan kulu” di o tan a goontapu fu toon en mati. Te den ná o abi sondu moo, da wan lasiti tesi o miti den. Efu den holidoo den o toon Yehofa pikin tu (Romesama 8:20, 21; Openbaring 20:7-9). Yehofa o lobi den pikin fi en fu teego. Wi o fende wini fu teego fu a dede di Yesesi dede gi u (Hebrewsama 9:12). Nawan sama á poi puu a dii kado di Yehofa gi u, a wi ana.\n16. Fa a dede di Yesesi gi u, o fii wi?\n16 Efu u soi taki den sondu di u du e hati u, Saatan ná o poi tapu u fu toon Yehofa pikin. A ’wan leisi namo’ Yesesi dede. A ná abi fu dede gi u ete wan leisi (Hebrewsama 9:24-26). Adan suku dede gi u, ma Yesesi dede gi u fu u sa fende teego libi. A dede di a dede gi u o fii wi fu a goontapu fu Saatan. U ná o feele taki wi o dede moo.—Hebrewsama 2:14, 15.\n17. Sowtu wini yu e fende fu di Gadu lobi u?\n17 Den sani di Gadu paamisi o kon tuu namo. Leti enke fa den weiti di Yehofa poti gi a goontapu nai kengi, a so Yehofa nai kengi tu (Maleyaki 3:6). Yehofa á gi u libi da a kaba, ma a lobi u tu. „U kon sabi taki Gadu lobi u. Wi e biibi a sani de tu” (1 Yohanisi 4:16). Ala yuu ai du san a paamisi. Dyonson goontapu o toon wan moin paladeisi. Ala den sama di o tan a goontapu o lobi taawan enke fa Yehofa lobi u. A ten de, ala den engel di e dini en a hemel, anga ala den sama di e dini en a goontapu o taki: „Meke sama gafa u Gadu, den mu hei en, den mu gi en daa anga gaandi fu teego, bika a koni, a abi makiti, a taanga. Amen.”—Openbaring 7:12.\nU mu santa: A Yehofa wawan u mu dini, u mu aliki en anga u hii ati. Winsi fa u sondu, toku Yehofa sa meke u kon kiin efu wi e biibi taki a dede fu Yesesi o tyai wini gi u